JHEAT SIASAT VIDEO TULAR, TIADA KOMPROMI PERBUATAN MENCEMARKAN ISLAM

KUALA TERENGGANU: Jabatan Hal Ehwal Agama Terengganu (JHEAT) akan menyiasat video tular di media sosial yang memaparkan kejadian dua pelanggan memeluk seorang pekerja wanita secara terbuka dipercayai di sebuah kedai makan di Setiu, Terengganu.

Pesuruhjaya JHEAT, M Rozi Bidi, berkata pihaknya tidak akan berkompromi terhadap perbuatan yang mencemarkan Islam dan beliau juga menafikan dakwaan JHEAT tidak memberi perhatian terhadap isu berkenaan.

“Berdasarkan maklumat, premis ini memang dalam pemantauan kita sebelum ia tular lagi dan dakwaan mengatakan JHEAT tak beri perhatian …itu tak betul sebab premis ini sedang dalam pemantauan.

“Kita tak akan biarkan benda-benda atau perkara yang tidak baik, perlakuan tak senonoh dan kita akan tengok mengikut bidang kuasa yang ada.

“Kita tidak akan berkompromi dalam hal sebegini kerana ia bukan hanya mencemarkan Islam tetapi bertujuan membendung gejala atau kelakuan tidak bermoral dalam kalangan masyarakat,” katanya memetik laporan Berita Harian.

Video terbabit yang tular sejak beberapa hari lalu telah mengudang perhatian dan kecaman orang ramai. – AlHijrah Online


JAKIM KELUARKAN KIT PANDUAN SAMBUTAN AIDILFITRI DI RUMAH SEMASA PKPB

KUALA LUMPUR: Memanfaatkan teknologi IT bagi mengurangkan amalan ziarah menziarah untuk meminimumkan risiko Covid-19 antara saranan dalam Kit Panduan Sambutan Aidilfitri Di Rumah Semasa Perintah Kawalan Pergerakan Bersyarat (PKPB) yang dikeluarkan hari ini.

Kit panduan dikeluarkan Jabatan Kemajuan Islam Malaysia(JAKIM) itu juga menyatakan secara jelas  bahawa aktiviti ziarah, jika mahu dilakukan juga, hanya dibenarkan pada hari pertama raya, tidak melebihi 20 individu (mengikut saiz rumah) dan menjaga penjarakan sosial 1 meter serta amalan kebersihan diri.

Ketua Pengarah JAKIM, Datuk Paimuzi Yahya menasihatkan orang ramai untuk bersederhana dalam sambutan Aidilfitri mengikut syariat Islam pada tahun ini.

Katanya, amalan yang berbentuk tradisi boleh ditangguhkan bagi menjaga keselamatan ahli keluarga ekoran risiko ancaman Covid-19.

“Sukacita dimaklumkan, bahawa JAKIM telah menerbitkan Kit Panduan Sambutan Aidilfitri di Rumah Semasa PKPB. Kit ini mengandungi amalan yang dituntut kepada umat Islam untuk dilakukan semasa sambutan Aidilfitri.

“Oleh kerana sambutan Hari Raya Aidilfitri pada tahun ini berlangsung dalam tempoh PKPB, maka kerajaan telah menyarankan umat Islam supaya menyambut Hari Raya Aidilfiri secara sederhana dengan mengutamakan amalan-amalan yang dituntut dalam syariat Islam sahaja.

“Amalan sambutan perayaan yang berbentuk tradisi bolehlah ditangguhkan demi menjaga keselamatan dan kesihatan yang lebih utama,” katanya dalam kenyataan di sini hari ini.

Beliau berkata Kit Panduan Sambutan Aidilfitri di Rumah Semasa PKPB yang disediakan JAKIM mengandungi panduan umum sambutan hari raya seperti amalan sunat dan wajib sempena hari raya, panduan takbir, solat dan khutbah hari raya.

“Saya dan seluruh warga JAKIM turut mendoakan agar semua umat Islam dapat mengamalkan normal baharu dalam menyambut hari raya dan semoga negara kita kembali pulih daripada wabak Covid-19, ” katanya.

Kerajaan menguat kuasakan PKPB sehingga 9 Jun depan dengan memberi kelonggoran pergerakan atas pertimbangan ekonomi dengan pematuhan SOP pencegahan ketat bagi mengekang penularan Covid-19. — AlHijrah Online/ Syed Azwan Syed Ali


KERAJAAN SEDAYA UPAYA BANTU RAKYAT DEPANI PERMASALAHAN HARGA BARANG KEPERLUAN – PM

KUALA LUMPUR: Perdana Menteri Datuk Seri Anwar Ibrahim berkata kerajaan sedaya upaya melakukan yang terbaik dalam membantu rakyat mendepani permasalahan berkaitan harga barang keperluan ketika ini.

Mengakui masalah berkaitan perkara itu wujud, Anwar berkata beliau sudah meminta Pemangku Menteri Perdagangan Dalam Negeri dan Kos Sara Hidup (KPDN) Datuk Armizan Mohd Ali dan Timbalan Menteri KPDN Datuk Fuziah Salleh untuk memberikan perhatian berhubung perkara itu.

Katanya Timbalan Perdana Menteri Datuk Seri Dr Ahmad Zahid Hamidi turut memfokuskan mengenai isu berkenaan dalam Mesyuarat Jawatankuasa Pemantauan Pelaksanaan Majlis Tindakan Sara Hidup (NACCOL).

“Memang ada masalah, saya akui, harga barang dan keperluan, kita lihat beberapa negara sudah ada keresahan sosial besar kerana sekatan eksport beras, peningkatan cukai eksport bawang.

“Itu semua beri kesan kepada ekonomi dan (harga) barang, tapi kita cuba tangani,” katanya kepada pemberita selepas melancarkan sambutan Ulang Tahun Jubli Intan Lembaga TH yang ke-60 di Menara TH.

Ditanya sama ada pertemuannya dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang dijadualkan hari ini akan menyentuh mengenai ura-ura rombakan kabinet, beliau berkata ia hanya merupakan pertemuan mingguan yang biasa dilakukannya dengan Seri Paduka.

“Mungkinlah, mungkin, nanti saya fikir. Tak ada keperluan mendesak pun sebab yang kosong cuma satu,” kata Perdana Menteri.

Ketika ini kekosongan jawatan Menteri Perdagangan Dalam Negeri dan Kos Sara Hidup susulan pemergian penyandangnya, Allahyarham Datuk Seri Salahuddin Ayub pada Julai lepas, masih belum diisi.

Media sebelum ini melaporkan kemungkinan berlaku penyusunan semula Kabinet dalam masa terdekat, dengan beberapa menteri diramal digugurkan dan dakwaan rombakan itu hanya akan dilakukan selepas Pilihan Raya Kecil Pelangai pada 7 Okt ini. –AlHijrah Online


LAPAN NGO SASAR RM1 JUTA DANA KECEMASAN UNTUK IDLIB

Oleh Nur Hanisa Hasanuddin

Kuala Lumpur:
Terkesan dengan konflik Syria yang semakin parah, lapan pertubuhan bukan
kerajaan (NGO) bergabung melancarkan kempen bantuan kecemasan bagi membantu pelarian
terjejas di wilayah Idlib.

Diketuai Malaysia Life Line for Syria (MLLFS), kempen selama dua minggu itu menyasarkan kutipan RM1 juta yang akan digunakan untuk keperluan kecemasan buat pelarian terjejas.

Kempen turut membabitkan Muslim Volunteer Malaysia (MVM), Cinta Syria Malaysia (CSM), Global Peace Mission (GPM) Malaysia, Angkatan Belia Islam Malaysia (ABIM), I am Faith Men (Faith Men), Pertubuhan Himpunan Lepasan Institusi Pendidikan Malaysia (HALUAN), Yayasan Dana Kebajikan Muslim Malaysia (YDKMM) dan Humanity Heroes.

Ketua Pegawai
Eksekutif MLLFS, Syahrir Azfar Saleh berkata, pelarian Syria di wilayah Idlib terjejas
teruk dan berdepan situasi sejuk melampau tanpa kelengkapan asas, selain sumber
makanan dilaporkan kehabisan.

“Kami melancarkan tabung bantuan kecemasan Idlib dengan menggunakan #UrgentCall4Idlib dengan sasaran dana RM1 juta. Bantuan akan disalurkan dalam bentuk khemah, selimut tebal, kit musim sejuk dan makanan,” katanya pada sidang media #UrgentCall4Idlib di Hotel Putra di sini hari ini.

Ketua Pegawai Eksekutif MVM, Mohd Fauzan Abdul Sukor berkata pihaknya terpanggil bersama-sama dalam kempen kecemasan ini berikutan keadaan terdesak pelarian Syria di Idlib yang diserang rejim Bashar.

“Usaha ini mungkin kecil bagi sesetengah pihak, tapi ia bertujuan untuk membuka mata masyarakat mengenai nasib saudara kita di Syria,” katanya.

Duta CSM, Faizal
Tahir pula berharap usaha membantu pelarian Syria itu dilakukan atas dasar
kemanusiaan dan bukannya agama atau kaum.

“Kalau saya ada kawan bukan Islam yang perlukan bantuan, saya akan tolong. Dalam kes ini, saya yakin rakyat Malaysia sangat prihatin, mereka akan beri bantuan kepada yang memerlukan tidak kira agama mana sekalipun,” katanya mewakili rakan selebriti lain yang hadir antaranya Altimet, Noh Hujan, Pink Azwan dan Dai’ Syed.

Lebih sejuta warga Syria dari Idlib dan Aleppo melarikan diri ke sempadan Turki selepas rejim Bashar Al-Assad dan Rusia melancarkan serangan udara ke atas wilayah itu sejak akhir tahun lalu.


PELAJAR MALAYSIA RAIH PINGAT EMAS PADA PERTANDINGAN INOVASI DI JERMAN

KUALA LUMPUR: Pelajar Sekolah Menengah Kebangsaan (Agama) Kuala Selangor mengharumkan nama Malaysia apabila menewaskan 490 pasukan dari 250 sekolah di seluruh dunia di Pameran Perdagangan Antarabangsa, Penciptaan Produk dan Idea Baharu (IENA) 2022 di Nuremberg, Jerman semalam.

Mereka meraih pingat emas dan Anugerah Khas Produk Inovasi Terbaik Keseluruhan Untuk Kategori Pencipta Muda Hadiah Bandaraya Nuremberg dalam pertandingan yang berlangsung selama tiga hari bermula 27 Okt lepas.

Empat pelajar terbabit ialah Athirah Ahmad Hisshamuddin, 17, serta Raja Dhia Nazneen Insyirah Raja Mohd Aman Shah, Nur Damia Bisyara Muhammad Imran dan Sarah Ardinie Khairul Faizi, masing-masing berusia 16 tahun.

Berbekalkan bimbingan guru berpengalaman Mohd Ridzuan Mohammad dan Mohd Zulhelmi Mansor, pelajar terbabit mengulangi kejayaan senior mereka yang turut memenangi pingat emas serta anugerah produk inovasi terbaik pada 2019 di pertandingan sama.

Mohd Zulhelmi ketika dihubungi Bernama berkata pelajar terbabit mempertandingkan produk inovasi Set Pembelajaran (ECS) Eksplorasi Cabaran Sejarah Dunia yang direka khas untuk menarik minat semua golongan khususnya remaja menguasai pengetahuan am berkaitan sejarah ketamadunan dunia.

Beliau berkata idea itu tercetus melalui permainan Monopoli yang kemudian diterjemah kepada ECS memandangkan sejarah tamadun dunia mempunyai tempat warisan menarik untuk dipaparkan di atas papan permainan.

“Maka konsep bergambar dan rakaman peristiwa menarik ditonjolkan di atas papan permainan tersebut. Ini membolehkan interaksi dua hala dan menggalakkan perbincangan antara para pelajar yang bermain papan permainan ECS itu,” katanya.

Mohd Zulhelmi juga berkata produk itu diharap dapat diterbitkan dan dijadikan pertandingan koakademik antara sekolah selain mampu dimiliki oleh setiap keluarga di negara ini untuk dijadikan aktiviti santai bagi mengisi masa lapang sekali gus melahirkan generasi warganegara global.

IENA adalah pameran inovasi tertua di dunia yang dipertanding sejak lebih 70 tahun lepas bersempena pameran perdagangan yang mengetengahkan pelbagai ciptaan dan inovasi baharu terbesar di dunia. –AlHijrah Online


PEMANDU, DOKTOR DAN JURURAWAT CEDERA, AMBULANS TERBABAS MASUK LONGKANG

GUA MUSANG: Seorang doktor dan jururawat serta pemandu cedera apabila ambulans dinaiki mereka dalam perjalangan pulang selepas menghantar pesakit ke Hospital Kuala Krai terbabas dan masuk ke dalam longkang di Kilometer (KM) 15.5, Jalan Gua Musang-Kuala Krai, di sini, hari ini.

Dalam kejadian jam 3.40 petang itu, pemandu ambulans dilaporkan cuba mengelak ke kiri jalan apabila sebuah kenderaan pacuan empat roda jenis Mitsubishi Triton memasuki laluannya ketika mengambil selekoh.

Ketua Polis Daerah Gua Musang, Supt Sik Choon Foo, berkata semasa kejadian, ambulans tersebut dalam perjalanan dari Hospital Kuala Krai ke Hospital Gua Musang.

Beliau berkata ambulans itu terbabas ke dalam longkang dan melanggar tiang elektrik, menyebabkan doktor dan pemandu tersepit dalam kenderaan dan dikeluarkan dengan bantuan anggota bomba.

Katanya, pemandu ambulans, Anuar Shamsudin, 39, seorang anggota Angkatan Pertahanan Awam Malaysia (APM), mengalami cedera parah di bahagian kepala, Dr  Al-Farouq Nazmi, 28, patah tangan dan jari kiri manakala jururawat,  Nur Hafini Hanis Hasbullah, 36, mengalami cedera ringan.

“Kami sedang mengesan pemandu kenderaan Mitsubishi Triton itu dan kes disiasat mengikut Seksyen 43(1) Akta Pengangkutan Jalan 1987 kerana memandu dengan tidak cermat,” katanya, dalam kenyataan di sini.

Beliau meminta orang ramai yang mempunyai maklumat mengenai kejadian itu supaya membantu polis dengan menyalurkan maklumat kepada Bahagian Siasatan an Penguatkuasaan Trafik Daerah Gua Musang, atau menghubungi Pengawai Penyiasat, Inspektor Muhamad Rahmad Zakaria di talian 019-4742270. –AlHijrah Online


PM ANWAR SAMPAIKAN KHUTBAH JUMAAT DI ICCNY NEW YORK

NEW YORK: Perdana Menteri Datuk Seri Anwar Ibrahim hari ini menyampaikan khutbah Jumaat di Islamic Cultural Centre of New York (ICCNY), di sini.

Anwar yang berada di sini untuk menghadiri Perhimpunan Agung Pertubuhan Bangsa-Bangsa Bersatu (UNGA) ke-78, adalah pemimpin asing pertama diberi penghormatan menyampaikan khutbah di pusat itu, yang merupakan masjid pertama dibuka di bandar raya New York.

Dalam khutbahnya yang disampaikan di hadapan lebih 800 jemaah, Anwar berkongsi pengalaman Malaysia dalam menguruskan masyarakat berbilang kaum dan agama.

“Kami sentiasa cuba menggalakkan persefahaman, toleransi dan keperluan untuk memahami budaya dan agama orang lain. Ia penting bagi kami untuk hidup rukun damai dan harmoni,” katanya.

Pada masa yang sama, perdana menteri berkata umat Islam perlu mengukuhkan perpaduan sesama mereka, serta memperoleh maklumat dan pengetahuan.

Anwar turut mengambil kesempatan untuk menjelaskan konsep “Malaysia MADANI” yang diperkenalkannya di Malaysia serta ancaman Islamofobia di seluruh dunia.

“Apabila kejadian membakar Al-Quran berlaku, Malaysia mencetak satu juta naskhah Al-Quran untuk diedarkan ke seluruh dunia. Malah kami hantar 15,000 naskhah ke Sweden supaya mereka dapat melihat dan memahami, dan bukan bergaduh kerana jahil,” katanya.

Imam pusat itu, Saad Jalloh berkata hari ini merupakan detik bersejarah bagi pusat itu, menerima kehadiran Anwar dan rombongannya, kerana menurutnya Anwar merupakan pemimpin pertama melawat masjid berkenaan.

Anwar juga diberi peluang untuk memimpin “shahadah” seorang lelaki yang dikenali sebagai Andrew Vinals, yang memeluk Islam selepas solat Jumaat.

Perdana Menteri ketika itu baru saja hendak keluar dari dewan solat apabila diumumkan ada seorang lelaki yang berhasrat memeluk agama Islam, dan mereka menyeru perdana menteri untuk menyempurnakan pengislaman lelaki itu.–AlHijrah Online


ENAM LELAKI DITAHAN DISYAKI GADUH DI HADAPAN KLINIK

IPOH: Polis menahan enam lelaki semalam disyaki terbabit dalam pergaduhan di hadapan Klinik Kesihatan Taiping, Jalan Tupai seperti yang tular menerusi media sosial.

Ketua Polis Daerah Taiping ACP Razlam Ab Hamid berkata kejadian yang berlaku pada Rabu lepas itu melibatkan seorang mangsa berusia 48 tahun.

“Kesemua yang ditahan berusia lingkungan 19 hingga 37 tahun. Polis turut merampas sebatang rotan dan kayu disyaki digunakan dalam pergaduhan itu,” katanya dalam kenyataan hari ini.

Razlam berkata hasil siasatan mendapati pergaduhan tersebut berpunca daripada masalah keluarga.

“Dua daripada lelaki itu mempunyai rekod lampau berkaitan jenayah. Kesemua yang ditahan direman empat hari bagi membantu siasatan mengikut Seksyen 148 Kanun Keseksaan,” katanya.

Sehubungan itu beliau menasihatkan orang ramai agar tidak membuat sebarang spekulasi serta menularkan video kejadian kerana kes masih dalam siasatan selain mengelak daripada mendatangkan kebimbangan terhadap orang ramai.–AlHijrah Online


SYARAT DOS PENGGALAK UNTUK JEMAAH UMRAH DITETAPKAN ARAB SAUDI

KUALA LUMPUR: Prosedur operasi standard (SOP) baharu yang mewajibkan pengambilan dos penggalak kepada jemaah umrah Malaysia adalah berdasarkan kepada kehendak kerajaan Arab Saudi.

Menteri di Jabatan Perdana Menteri (Hal Ehwal Agama) Datuk Idris Ahmad, pekeliling yang telah dikeluarkan kerajaan Arab Saudi perlu diikut oleh Malaysia.

“Dos penggalak adalah salah satu kehendak (kerajaan) Arab Saudi ke atas jemaah umrah. Mereka ada mengeluarkan pekeliling, jadi kita kena ikut.

“Pintu untuk ke Tanah Suci dah dibuka semula. Jadi jemaah kita kena ikut syarat yang ditetapkan untuk ke sana,” katanya.

Semalam, Mesyuarat Kuartet COVID-19 memaklumkan beberapa ketetapan baharu SOP bagi ibadah umrah antaranya mewajibkan jemaah untuk mengambil dos penggalak vaksin COVID-19.

SOP baharu itu juga membenarkan jemaah menjalani kuarantin wajib di tempat kediaman tanpa memohon kelulusan Home Quarantine Application (HQA).—AlHijrah Online


PEK MAKANAN PERCUMA MENERUSI DAPUR IT’AM 3.0 BERMULA HARI INI HINGGA APRIL

KUALA LUMPUR: Program edaran pek makanan percuma menerusi inisiatif Dapur It’am 3.0 diteruskan bermula hari ini hingga 11 April 2021 di 56 buah masjid dan surau terpilih di Wilayah Persekutuan Kuala Lumpur, Putrajaya dan Labuan.

Program tersebut merupakan inisiatif Jabatan Agama Islam Wilayah Persekutuan (JAWI) dengan kerjasama Majlis Agama Islam Wilayah Persekutuan (MAIWP) dan telah dilancarkan oleh Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri hari ini.

Turut hadir pada majlis pelancaran, Pengarah JAWI, Datuk Mohd Ajib Ismail dan Ketua Pegawai Eksekutif MAIWP, Datuk Akbar Samon.

Menurut JAWI, Dapur It’am 3.0 adalah kesinambungan inisiatif yang telah dimulakan pada bulan Ramadan tahun lalu.

“Pogram tersebut berkonsepkan soup kitchen yang berpusat di masjid dan surau di Wilayah-Wilayah Persekutuan yang menyediakan edaran pek makanan bermasak secara percuma kepada golongan sasaran yang memerlukan.

“Seramai 134,400 orang dijangka menerima manfaat daripada inisiatif tersebut yang terdiri daripada petugas barisan hadapan, petugas kebersihan, pemandu e hailing, asnaf dan golongan B40, rakan kejiranan bukan Muslim serta lain-lain golongan yang terkesan dan memerlukan di sekitar Wilayah Persekutuan,” jelas kenyataan JAWI hari ini.

Menurut JAWI, secara keseluruhan sebanyak 134,400 pek makanan akan diedarkan dalam tempoh lapan minggu dengan setiap 56 buah masjid dan surau terpilih di Wilayah Persekutuan akan menyediakan 300 pek makanan.

Ia akan diedarkan pada waktu tengah hari melalui wakil penduduk atau khidmat penghantar makanan.

Sejumlah RM 1,344,000 diperuntukkan untuk program tersebut sebagai tanda keprihatinan terhadap golongan yang terkesan dan memerlukan dengan menyasarkan sifar lapar atau setiap keluarga mempunyai makanan di atas meja setiap hari di dalam mendepani tempoh getir pandemik Covid-19 yang melanda negara. – AlHijrah Online


JAGA KESIHATAN MENTAL DAN EMOSI KETIKA LAYARI BERITA, GAMBAR DARI GAZA – FAHMI

KUALA LUMPUR: Menteri Komunikasi dan Digital Fahmi Fadzil mengingatkan pengguna semua platform media sosial di negara ini supaya menjaga kesihatan mental dan emosi masing-masing ketika melayari berita serta gambar dari Gaza.

Ahli Parlimen Lembah Pantai itu turut menasihatkan pengguna yang berasa terganggu dari segi mental dan emosi dengan gambar serta berita yang diterima dari Gaza supaya mendapatkan khidmat kaunseling daripada pakar.

“Waktu ini kita terima banyak berita yang agak hiba dan menyedihkan dari Gaza. Jadi aspek kesihatan mental juga perlu kita tingkatkan kerana kadangkala apa yang kita lihat dalam media sosial itu tidak ditapis.

“Seperti gambar kematian yang  mungkin boleh meninggalkan kesan kepada kita apatah lagi golongan kanak-kanak,” katanya kepada pemberita ketika hadir pada majlis menjelang sambutan ke-50 tahun Hospital Pantai Kuala Lumpur pada 1 Feb 2024 di sini hari ini.

Fahmi berkata secara jujur beliau sendiri turut terganggu terutama dalam minggu-minggu pertama serangan ke atas Gaza bulan lepas.

“Saya sendiri apabila buka Instagram Facebook, Twitter (X) dan TikTok, saya pun tak boleh kawal emosi secara peribadi. Ia amat sedih tengok ibu mendakap anak yang telah meninggal dan jenazah dibawa keluar daripada runtuhan.

“Bila kita lihat (gambar seperti itu) ia akan meninggalkan kesan. Jadi, utamakan kesihatan mental,  sekiranya merasakan (gambar dan berita Gaza) mengganggu emosi dapatkan perkhidmatan kaunseling daripada pakar,” katanya.

Menurut Fahmi bagi beliau berita yang memberi kesan mendalam ialah apabila terdapat wartawan yang membuat liputan di Gaza terbunuh.

“Sangat dahsyat. Wartawan pun jadi mangsa,” katanya.

Gaza mula menjadi perhatian dunia termasuk rakyat Malaysia apabila mula diserang rejim Zionis Israel pada 7 Okt lepas. — AlHijrah Online


EMPAT TERBUNUH DALAM SERANGAN DI MASJID DI IRAN

TEHRAN: Sekurang-kurangnya empat orang terbunuh selepas dua lelaki bersenjata menyerang masjid Shah Cheragh di Shiraz, lapor Agensi Berita Jerman (dpa) memetik media Iran pada Ahad.

Tujuh lagi cedera dalam serangan itu dan dua pekerja masjid serta dua jemaah adalah antara yang terbunuh.

Kumpulan militan Daesh mengaku bertanggungjawab atas serangan itu.

Pada Oktober 2022, serangan serupa di masjid itu membunuh 13 orang dan mencederakan lebih 20 yang lain.

Berikutan serangan pada Ahad lepas, pasukan keselamatan Iran menutup semua laluan masuk ke masjid dan mengepung kawasan itu.

Laporan awal mengenal pasti dua pengganas terlibat dalam serangan itu, dengan seorangnya berjaya ditahan oleh pasukan keselamatan.–AlHijrah Online


ISU HUTANG NEGARA, BANTUAN GEMPA BUMI ANTARA TUMPUAN DEWAN RAKYAT HARI INI

KUALA LUMPUR: Kedudukan terkini jumlah hutang negara, bantuan Malaysia kepada kerajaan Turkiye dan Syria berikutan bencana gempa bumi serta isu kes rasuah antara tumpuan persidangan Dewan Rakyat, hari ini.

Berdasarkan Aturan Urusan Mesyuarat, soalan berkenaan akan dijawab oleh Perdana Menteri Datuk Seri Anwar Ibrahim pada sesi Waktu Pertanyaan-Pertanyaan Menteri.

Bagi soalan berkaitan hutang negara yang dibangkitkan Wong Kah Woh (PH-Taiping), beliau turut meminta Perdana Menteri menyatakan punca kenaikan hutang negara setiap tahun serta usaha kerajaan menyelesaikannya.

Datuk Iskandar Dzulkarnain Abdul Khalid (PN-Kuala Kangsar) yang bertanyakan mengenai gempa bumi turut meminta perincian kos keseluruhan atur gerak anggota Pasukan Mencari Dan Menyelamat Khas Malaysia (SMART) yang dihantar ke kawasan bencana di Turkiye dan Syria.

Sementara itu, Lo Su Fui (GRS-Tawau) yang bertanyakan mengenai penyiasatan kes rasuah meminta Perdana Menteri menyatakan strategi penambahbaikan dan fokus utama kerajaan melalui Suruhanjaya Pencegahan Rasuah Malaysia (SPRM) untuk memastikan penyiasatan jenayah itu mendatangkan impak yang besar.

Semasa sesi Pertanyaan Bagi Jawab Lisan, Zahir Hassan (PH-Wangsa Maju) bertanyakan kepada Menteri Komunikasi dan Digital mengenai dasar jangka masa pendek, pertengahan dan panjang Kementerian terhadap aplikasi media sosial seperti TikTok yang disalah guna hingga menjejaskan perpaduan rakyat.

Datuk Rosol Wahid (PN-Hulu Terengganu) pula meminta Menteri Perdagangan Dalam Negeri dan Kos Sara Hidup menyatakan inisiatif yang dirangka di bawah Majlis Tindakan Sara Hidup Negara (NACCOL) dan perancangan jangka pendek, sederhana dan panjang kementerian itu untuk menangani bebanan kos sara hidup yang tinggi.

Selepas sesi soal jawab, Perdana Menteri dijadual membentangkan usul bagi menubuhkan Jawatankuasa Pemilih yang akan dipengerusikannya serta melantik enam Ahli Parlimen lain.

Selain itu, turut dibentangkan ialah usul Menjunjung Kasih dan Perbahasan Titah Diraja yang akan menyaksikan ahli-ahli Dewan Rakyat akan mengambil bahagian dalam perbahasan usul.

Persidangan Dewan Rakyat kali ini berlangsung selama 29 hari sehingga 30 Mac ini.–AlHijrah Online


PERAK AKTIFKAN SEMULA PUSAT KUARANTIN COVID-19

IPOH: Kerajaan negeri Perak akan mengatifkan semula pusat kuarantin di Institut Latihan Statistik Malaysia (ILSM), Sungkai berikutan peningkatan kes positif jangkitan wabak COVID-19.

Menteri Besar, Datuk Seri Ahmad Faizal Azumu berkata, pusat kuarantin yang mempunyai kapasiti 90 katil dijangka mula beroperasi Sabtu ini tertakluk kepada nasihat Jabatan Kesihatan Negeri.

Ujar Ahmad Faizal, selain ILSM dua hotel di bandar raya Ipoh dengan kapasiti 128 bilik juga masih aktif sebagai pusat kuarantin untuk kemasukan melalui pintu masuk antarabangsa di Perak.

“Walaupun keadaan wabak di negeri itu masih terkawal, namun kerajaan Perak komited dan berusaha untuk meminimumkan risiko penularan.

“Kita percaya langkah-langkah kawalan seperti mengaktifkan pusat kuarantin akan membantu mengurangkan risiko penularan dengan memastikan individu berisiko dikuarantinkan di pusat kuarantin,” katanya pada sidang media di Pejabat Menteri Besar Perak hari ini.

Tambah Ahmad Faizal, kerajaan negeri juga telah meletakkan lima lagi pusat kuarantin dalam status bersiap sedia sekiranya diperlukan.

“Lima pusat tersebut ialah Institut Tadbiran Islam Perak (Intim), Institut Latihan Pegawai Awam Perak (ILPA), Teknologi Pendidikan Negeri Perak (TPNP) di Ipoh, Institut Latihan Perindustrian Tanah dan Ukur Negara (Instun) di Tanjung Malim serta Institut Latihan Perindustrian (ILP) di Meru.

“Kelima-lima pusat kuarantin ini sedia untuk diaktifkan sekiranya diperlukan atas nasihat Jabatan Kesihatan Negeri,” katanya.

Setakat semalam, lapan kes baharu positif Covid-19 direkodkan di Perak hasil saringan individu di Daerah Larut Matang Selama (LMS) dan Kinta. — AlHijrah Online / Hamimah Hamid


Zionis usir 3,000 penduduk Palestin sejak lebih sedekad lalu

BAITULMAQDIS – PALESTIN. Pihak
berkuasa Israel telah mengusir hampir 3,000 penduduk Palestin dari kediaman mereka
di wilayah yang diduduki di Baitulmaqdis Timur antara tahun 2004 hingga 2019.

Pendedahan itu dibuat kumpulan
hak asasi manusia Israel, B’Tselem dalam laporan terbaharunya minggu ini.

B’Tselem berkata, Majlis
Perbandaran Baitulmaqdis merobohkan 830 unit kediaman dan 120 unit lagi
dirobohkan oleh pemiliknya atas arahan pihak berkuasa Israel.

“Tindakan tidak berhati perut dan
jahat ini telah menyebabkan 2,927 orang kehilangan tempat tinggal.

“Daripada jumlah tersebut seramai
1.574 adalah kanak-kanak,” jelas kumpulan itu.

Rejim Zionis kerap menggunakan
alasan pembinaan tanpa permit untuk melaksanakan perobohan ke atas rumah
penduduk Palestin secara berterusan.

Tindakan tersebut dilihat sebagai
sebahagian daripada polisi Israel untuk menghalau keluar penduduk Palestin,
sekali gus meluaskan kawasan penempatan haram Yahudi berdekatan.

Sinar Harian yang memetik laporan agensi berita menyebutkan dalam perkembangan berkaitan, tentera Israel merampas sebuah khemah milik keluarga Palestin di perkampungan Susiya di Al-Khalil semalam.

Penyelaras Jawatankuasa Anti
Penempatan, Rateb Al-Jabour berkata, ini adalah kali ketiga khemah milik
keluarga Hussein Al-Nawajaa dirampas.

“Khemah tersebut dihuni 10 ahli
keluarga Al-Najawaa dan disebabkan tindakan Israel mereka hilang tanpa
berteduh.

“Ini adalah penindasan berterusan
terhadap rakyat Palestin dalam usaha merampas tanah milik mereka,” katanya.

Justeru, Al-Jabour mendesak campur tangan komuniti antarabangsa bagi menghentikan konfrontasi berterusan Israel ke atas penduduk Palestin.


TERENGGANU UMUM AHAD 13 OGOS CUTI PERISTIWA

KUALA TERENGGANU: Kerajaan Negeri Terengganu mengumumkan Ahad ini sebagai cuti peristiwa sempena Pilihan Raya Negeri (PRN) esok.

Menteri Besar Datuk Seri Dr Ahmad Samsuri Mokhtar berkata cuti pada 13 Ogos itu bagi memudahkan pengundi luar yang bekerja di negeri ini pulang ke kampung halaman masing-masing di Kelantan, Kedah, Selangor, Negeri Sembilan dan Pulau Pinang untuk mengundi.

“Cuti ini juga mengambil kira tugasan dan bagi memudahkan kakitangan kerajaan negeri yang bertugas sehingga lewat malam membantu Suruhanjaya Pilihan Raya (SPR) di seluruh negeri pada hari pengundian,” katanya dalam satu kenyataan hari ini.

Katanya kerajaan negeri juga berharap pengumuman ini dapat memberi kemudahan dan keselesaan kepada semua yang terlibat dalam proses demokrasi itu esok.–AlHijrah Online


SEBARANG PROGRAM LAWATAN KE RUMAH IBADAT BUKAN ISLAM DI PERAK PERLU RUJUK MAIPK

LENGGONG: Sebarang program membabitkan pelawaan kepada umat Islam melawat rumah ibadat bukan Islam di Perak perlu dirujuk kepada Jawatankuasa Majlis Agama Islam dan Adat Melayu Perak (MAIPk).

Menteri Besar Perak Datuk Seri Saarani Mohamad berkata langkah itu perlu berikutan MAIPk merupakan pihak yang terlibat secara langsung dalam menentukan garis panduan berhubung perkara berkenaan.

“Di bawah jawatankuasa ini melibatkan ia perbincangan antara pengerusi MAIPk, menteri besar, setiausaha kerajaan negeri, mufti, penasihat undang-undang syariah dan sivil, bekas hakim mahkamah tinggi serta beberapa pihak lain.

“Apa jua keputusan dan arahan pekeliling yang dikeluarkan oleh jawatankuasa ini seharusnya dipatuhi kerana dibuat oleh orang-orang yang berilmu serta mempunyai kepakaran dalam agama Islam,” katanya kepada pemberita ketika menghadiri Mesyuarat Perwakilan UMNO Bahagian Lenggong di Kolej Kemahiran Tinggi MARA (KKTM) di sini, hari ini.

Beliau berkata demikian ketika diminta mengulas sama ada Perak akan mengikut langkah Selangor yang tidak membenarkan penganjuran sebarang program melibatkan umat Islam di rumah ibadah agama lain.

Dalam perkembangan lain, Saarani yang merupakan Pengerusi UMNO Perak berkata pemilihan di peringkat sayap semua bahagian berjalan lancar selain tiada sebarang insiden yang dilaporkan mana-mana pihak.

“Semuanya berlangsung dengan baik meskipun ada beberapa bahagian terpaksa mengambil masa agak lama untuk selesaikan (pemilihan) kerana bilangan kehadiran anggota mesyuarat dan calon yang bertanding agak ramai,” katanya.

Selain itu, beliau berkata walaupun berlaku perubahan di beberapa sayap bahagian namun ia tidak menjejaskan keharmonian malah memperlihatkan amalan demokrasi itu terus subur di dalam kepimpinan parti.–AlHijrah Online


“HORMATI FATWA, JANGAN PECAH BELAH MASYARAKAT”

KUALA LUMPUR: Sebarang maklumat tidak benar yang ditularkan mengenai vaksin COVID-19 boleh menimbulkan kecelaruan di kalangan umat Islam terutama di Malaysia.

Pensyarah Kanan Fiqh Fatwa, Pusat Kajian Syariah, Universiti Kebangsaan Malaysia (UKM), Profesor Madya Datuk Dr Mohd Izhar Ariff Mohd Kashim berkata, individu yang berpengaruh khususnya agamawan perlu menghormati fatwa yang dikeluarkan berkaitan vaksin tersebut bagi mengelak salah faham di kalangan masyarakat.

“Kita sebagai penceramah yang tidak terlibat (tidak membuat kajian) dalam bidang tersebut, hubungan dengan pakar pun agak terbatas, sebaiknya jangan kelirukan rakyat.

“Ini kerana penceramah akan diterima pandangan mereka, jangan kelirukan pandangan masyarakat di luar sana,” kata Dr Izhar.

Ujar beliau, penceramah di luar sana termasuk dirinya menasihati agar menghormati pandangan yang dibincang mufti negara bahkan di luar negara.

Tambahnya, kenyataan individu yang berpengaruh perlu selari dengan fatwa vaksin COVID-19 yang disepakati semua mufti di seluruh negara.

Sekiranya tidak menerima fatwa tersebut sekali pun, adalah tidak wajar untuk seseorang menggalakkan orang ramai menolak hukum harus bagi pengambilan vaksin tersebut.

Selain itu, masyarakat juga diingatkan supaya tidak mudah menerima pandangan yang menyeleweng berkaitan vaksin tersebut walaupun ia dari tokoh agamawan yang terkenal.

“Allah suruh kita rujuk pada yang pakar, dan bila sebut pakar, bukan tengok pada popularitinya.

“Terima pandangan mereka yang berautoriti, dalam menentukan vaksin ini bukan calang orang yang ada didalamnya,” ujar Dr Izhar semasa ditemu ramah oleh wartawan Berita Alhijrah.

Dalam Surah Al Anbiya ayat ke-7, Allah SWT memerintahkan supaya merujuk kepada orang yang pakar sekiranya tidak mengetahui sesuatu perkara.

Dalam masa yang sama, umat Islam juga perlu bersatu padu untuk menghasilkan vaksin dan ubat-ubatan yang 100% halal yang selama ini masih belum tercapai.–AlHijrah Online / Abdul Hakim Hassan


‘DIA ISTERIKU’ BERI PENGAJARAN AKIBAT FITNAH

KUALA LUMPUR: Slot Qalbu TV AlHijrah akan menayangkan drama terbaru ‘Dia Isteriku’ pada setiap Isnin dan Selasa jam 6 petang bermula esok.

Drama bersiri 13 episod ini mengisahkan sebuah perkahwinan bahagia Helmi dan Aisyah diuji akibat fitnah yang disebarkan oleh ahli keluarga sendiri.

Perkahwinan dengan Helmi satu anugerah tidak ternilai buat Aisyah kerana dia telah melalui kehidupan yang perit bersama bekas suaminya Bahar selama enam tahun bersama.

Bagaimanapun, kebahagiaan itu goyah apabila Elisya iaitu anak Aisyah ketika berkahwin dengan Bahar datang tinggal bersama Helmi dan Aisyah.

Elisya yang selama ini tinggal dengan bapanya, Bahar mengalami kejutan budaya apabila tinggal bersama Helim dan Aisyah.

Sewaktu tinggal dengan bapanya hidupnya agak bebas dan dia tidak ditekankan mengenai hukum hakam agama.

Suasana amat berbeza apabila dia datang tinggal dengan Aisyah sekeluarga yang menekankan kehidupan Islamik dan penuh kasih sayang.

Aisyah dan Helmi berusaha membantu Elisya mengubah dan mengikut corak hidup sebagai muslimah sejati.

Keikhlasan, kejujuran dan layanan mesra Helmi terhadap Aisyah dan dirinya, menyebabkan Elisya terpikat dengan bapa tirinya itu.

‘Dia Isteriku’ yang ditayangkan selama satu jam setiap episod akan dilakonkan Rozita Che Wan sebagai Aisyah, Hafidz Roshdi sebagai Helmi, Shalma Eliana sebagai Elisya dan Datuk Fizz Fairuz sebagai Bahar.

Ia merupakan karya terbitan Sha’s Media SDN BHD yang diarahkan oleh Mazri Mustafa manakala Penulis Skrip Zarihah Hassan.

‘Dia Isteriku’ merupakan salah satu drama yang diterbitkan melalui inisiatif Pelan Langkah Segera Ekonomi Industri Kreatif (PELAKSANA) di bawah Perbadanan Kemajuan Filem Nasional Malaysia (FINAS).

Drama tersebut pastinya akan menyajikan kandungan yang penuh pengajaran untuk tontonan seisi keluarga. – AlHijrah Online


Hambat rakyat ke sempadan

DEMI menyelamatkan nyawa dari serangan, ribuan pelarian Syria yang terkepung di utara Idlib cuba melepasi ke sempadan Syria-Turki.

Selain mendesak supaya pintu sempadan dibuka, Ankara dirayu supaya bertindak menghalang kemaraan tentera regim Bashar al Assad dan sekutunya Rusia di kawasan berkenaan.

Mereka juga menuntut janji pentadbiran Presiden Recep Tayyip Erdogan supaya menguatkuasa kawasan penampan atau Zon Bebas Tentera yang dibuatnya bersama Rusia pada September 2018.

Namun tindakan itu dibalas dengan tembakan amaran yang disusuli gas pemedih mata dan meriam air.

Keadaan semakin kritikal di Idlib selepas lebih 700,000 pelarian di bahagian selatan wilayah itu terpaksa melarikan diri ke utara selepas beberapa bandar dan kawasan yang sebelum ini dikuasai kumpulan penentang jatuh ke tangan regim dan sekutunya.

Meskipun situasi semakin meruncing, Majlis Keselamatan Pertubuhan Bangsa-Bangsa Bersatu (PBB) dikatakan masih “mendiamkan diri” walaupun pelbagai pihak mendesak supaya badan dunia itu bertindak segera untuk menghentikan serangan ke atas orang awam.

Sejak empat bulan lepas, pelarian di kawasan berkenaan terpaksa berpindah antara lima hingga kesepuluh kali bagi menyelamatkan diri.

Response Coordination Group (RCG) merekodkan sejak Februari 2019 lebih 1,248 orang awam telah terbunuh di mana 322 daripadanya adalah kanak-kanak.

Angka itu tidak termasuk jumlah korban di Maarat al Nu’man, yang kini menjadi sasaran terbaharu regim selepas bandar Khan Sheikhoun berjaya ditawan.

Menurut White Helmets, 42 orang maut sepanjang tempoh 23 Ogos hingga 28 Ogos 2019. 21 daripada mangsa adalah lelaki, 12 kanak-kanak dan selebihnya wanita.

Pada tempoh yang sama lebih 138 serangan dilancarkan dan lebih 42 bom barel telah digugurkan di kawasan berkenaan.


DUA LELAKI BAIKI LAMPU JALAN MAUT TERKENA RENJATAN ELEKTRIK

KOTA KINABALU: Dua lelaki dipercayai kontraktor maut akibat terkena renjatan elektrik ketika sedang membaiki lampu jalan dalam kejadian di Apartment Bukit Melinsung, Papar pagi ini.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah ketika dihubungi berkata pihaknya menerima laporan mengenai kejadian itu pukul 8.25 pagi sebelum anggota dari Balai Bomba dan Penyelamat Papar ke tempat kejadian.

“Didapati tiga mangsa terlibat dalam kejadian itu, seorang mangsa terselamat dan dua orang lagi disahkan meninggal dunia oleh pihak Kementerian Kesihatan.

“Pasukan bomba bertindak mengeluarkan mangsa selepas bekalan elektrik diputuskan oleh pihak SESB (Sabah Electricity Sdn Bhd). Operasi ditamatkan pada 9.51 pagi,” katanya.

Menurut jurucakap itu, mangsa yang meninggal dunia dikenal pasti sebagai Abdul Rauf Manda, 61, dan Asnan Ab Wahid, 54, manakala mangsa yang selamat ialah Albrayan Binga, 27. —AlHijrah Online


AGONG TERIMA DARJAH TERTINGGI TURKIYE DARIPADA ERDOGAN

ANKARA, TURKIYE: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima darjah tertinggi kerajaan Turkiye, Turkish Order of the State sempena Lawatan Negara ke Turkiye.

Anugerah tertinggi yang disampaikan Presiden Turkiye Recep Tayyip Erdogan di Istana Presiden itu menjadikan Baginda Ketua Negara ASEAN pertama menerima anugerah berprestij tersebut.

Seri Paduka antara lima pemimpin negara yang menerima pingat tersebut di bawah pimpinan Erdogan selain Raja Arab Saudi Raja Salman Abdul Aziz, Raja Belgium Raja Philip, Emir Kuwait Sheikh Sabah Al-Ahmad Al- Jaber Al-Sabah dan Presiden Tunisia Beji Caid Essebsi.

Sementara itu, dalam majlis sama, Al-Sultan Abdullah turut berkenan mengurniakan anugerah darjah tertinggi negara Darjah Utama Seri Mahkota Negara (D.M.N) kepada Erdogan.

Darjah kebesaran D.M.N dikurniakan kepada Sultan atau Raja yang memerintah negeri namun darjah kebesaran itu juga boleh dikurniakan secara kehormat kepada warga asing serta orang paling dihormati.

Selain Erdogan, antara penerima kehormat luar negara pernah dikurniakan D.M.N sebelum ini antaranya Ratu Elizabeth, Emir Qatar Sheikh Hamad Khalifa Al-Tahni, Raja Arab Saudi Raja Salman Abdul Aziz dan isteri Sultan Brunei Raja Isteri Pengiran Anak Hajah Saleha.

Selepas pengurniaan anugerah itu, Seri Paduka kemudiannya berkenan menyaksikan Konsert Tradisional yang dihoskan Erdogan.

Turut mengiringi Seri Paduka, Raja Permaisuri Agong Tunku Hajah Azizah Aminah Maimunah Iskandariah serta anakanda baginda Tengku Puteri Raja Tengku Puteri Afzan Aminah Hafizatullah dan Tengku Puteri Raja Tengku Puteri Jihan Azizah ‘Athiyatullah.

Terdahulu, Seri Paduka berdua berkenan menghadiri Jamuan Negara bersama Erdogan dan isteri Emine Erdogan di Istana Presiden selepas Sambutan Negara.

Yang di-Pertuan Agong dan Raja Permaisuri mempunyai jadual padat sepanjang Lawatan Negara selama tujuh hari di Ankara dan Istanbul.–AlHijrah Online


LEBIH 200 PESAWAH RUGI PADI ROSAK DIPUKUL RIBUT

TANJONG KARANG: Seorang pesawah di Sawah Sempadan di sini berputih mata selepas petak sawah berkeluasan 1.2 hektar miliknya musnah akibat ribut baru-baru ini.

“Saya sepatutnya telah menuai padi tiga hari lepas, tapi disebabkan hujan, padi basah jadi saya tangguh, tidak sangkalah akan jadi begini (padi musnah),” kata Mansuri Dugan, 61 yang tidak sempat menuai padi yang telah masak itu.

Mansuri antara lebih 200 pesawah di Sawah Sempadan di sini yang terkesan akibat ribut dan hujan lebat yang berlaku pada Isnin lepas.

Pesawah berpengalaman lebih 20 tahun itu berkata bencana yang berlaku selepas azan isyak itu bukan yang pertama tetapi telah beberapa kali terjadi di kawasan berkenaan.

“Sebelum ini saya tidak terkesan sangat, kali ini betul-betul terkesan dan musim ini mungkin saya paling teruk, boleh dikatakan musnah sepenuhnya (sawah padi). Beberapa tapak lain turut terkesan tetapi hanya 20 hingga 30 peratus sahaja.

“Kebiasaanya untuk setiap petak sawah saya boleh dapat tujuh atau lapan tan hasil (padi), selepas berlaku begini untuk dapatkan dua tan pun belum tentu. Tanah ini sudah basah di sebelah bawah dan jika diambil guna mesin memang tidak boleh,” katanya kepada pemberita ketika ditemui di sini.

Seorang lagi pesawah, Kamim Basiron, 60, menyifatkan musim menuai kali ini bukan rezekinya dan pasrah dengan apa yang berlaku.

“Saya sendiri tidak menyangka jadi begini, lebih separuh musnah, mungkin hanya empat hingga lima tan sahaja yang boleh diselamatkan. Penantian yang tidak berbaloi (menunggu padi masak).

“Saya menanam padi di tanah sendiri, kasihan mereka yang menyewa tanah orang. Hasil tidak ada namun sewa tetap perlu dibayar,” katanya.

Sementara itu, Ketua UMNO Bahagian Tanjong Karang Datuk Sulaiman Abdul Razak berkata pihaknya menyarankan kepada kerajaan agar mewujudkan tabung khas bencana untuk pesawah agar golongan tersebut tidak terbeban dengan ujian mendatang dan merasa terpinggir.

“Kita tidak mahu pendapatan petani cukup habis musim hanya balik modal atau rugi. Bagi mencapai sedikit untung, sekurang-kurangnya mereka perlu capai enam tan (hasil padi), kalau tidak dapat memang tidak balik modal.

“Kadangkala ada pesawah hanya dapat satu tan sahaja hasil tuaian selain terpaksa menampung kos bahan seperti benih, baja dan racun. Belum lagi potongan hasil padi yang misteri (oleh kilang-kilang pemprosesan padi) antara 18 hingga 30 peratus,” katanya. — AlHijrah Online


Aplikasi EasyKitt alternatif selesai masalah

KUALA LUMPUR – Politeknik Metro Johor Bahru (PMJB) di Johor Bharu terus  berinovasi dan kali ini menerusi ciptaan alat untuk kegunaan industri  yang dinamakan ‘EasyKitt’.

Alat berkenaan yang berbentuk aplikasi mudah alih ini dihasilkan oleh
 lima pelajar PMJB yang sedang menjalani latihan praktikal yang dikenali
 dengan Work Based Learning (WBL) di industri logistik yang diketuai
Amira Suhaimi bersama Saifuldin Jabar, Mohamad Iman Amienuddin Mohd
Aris, Arif Hidayat Syafrizal dan Muhamad Hanaffi Ngadi.

Kesemua pelajar ini merupakan pelajar semester akhir Diploma Logistik dan Rangkaian Bekalan.

Menurut penyelia projek yang juga merupakan Pensyarah PMJB,
Nurzarimah Jamil, projek inovasi EasyKitt ini merupakan alternatif bagi
menyelesaikan masalah yang dihadapi industri terutama dalam sistem
penyimpanan dan merekod barang-barang di gudang penyimpanan.

Sebelum adanya EasyKitt, setiap rekod penyimpanan barang-barang dilakukan secara  manual, namun kini semua boleh dilakukan dengan lebih mudah. Tambahan pula  EasyKitt merupakan satu aplikasi mudah alih yang boleh digunapakai di mana dan pada bila-bila masa sahaja.

Menurut Nurzarimah ia  amat sesuai digunakan di gudang penyimpanan barang kerana aplikasi ini  dapat merekod inventori barang-barang yang disimpan, lokasi gerakan  barang-barang tersebut dan pegawai yang bertanggungjawab ke atas  barang-barang tersebut,” katanya, sebagaimana laporan Sinar Harian.

Selain itu, aplikasi ini juga membantu dalam merekod setiap projek pemasangan barang-barang tersebut.

Projek inovasi EasyKitt ini akan dipertandingkan di  Borneo Innovation Festival (BIF 2019) di Mukah, Sarawak pada Mac nanti.

Beliau amat berbangga dan menganggap ia satu penghargaan buat pelajar PMJB yang mencipta inovasi aplikasi mudah alih ini kerana ia adalah bukti bahawa pelajar bukan dari  jurusan  Teknologi Maklumat mampu untuk mencipta inovasi berkaitan bidang ini.

Beliau berkata, sehingga kini beberapa pihak industri menunjukkan minat menggunakan aplikasi mudah alih EasyKitt yang dapat menjimatkan kos dan tenaga pekerja.

Justeru itu beliau merancang untuk mempatenkan penciptaan aplikasi ini  dalam jangka masa terdekat.


RESTORAN TUMPUAN GENG ‘PLASTIK HITAM’ DISERBU

MELAKA: Padah tidak menghormati bulan Ramadan, sebuah restoran di Peringgit di sini diserbu penguat kuasa Jabatan Agama Islam Melaka (JAIM) apabila dipercayai menjadi pusat geng ‘plastik hitam’ membeli makanan.

Dalam serbuan tengah hari tadi, antara yang menerima notis ialah dua pekerja restoran tersebut yang bertindak sebagai ‘ulat’ atau penghantar makanan kepada individu tidak berpuasa yang menunggu di dalam kereta atau motosikal.

Pengarah JAIM Datuk Che Sukri Che Mat berkata Ops Plastik Hitam Menggelegak itu dilakukan hasil risikan pasukannya sejak hari pertama Ramadan lagi memandangkan restoran tersebut sememangnya terkenal sebagai lokasi tumpuan golongan culas berpuasa.

“Untuk operasi hari ini sebanyak tujuh notis dikeluarkan ke atas pemilik dan pekerja restoran yang berusia antara 24 dan 63 tahun itu atas kesalahan di bawah Seksyen 49 Enakmen Kesalahan Syariah Negeri Melaka 1991 dan mereka diperintahkan untuk hadir ke pejabat JAIM untuk memberi keterangan,” katanya kepada pemberita selepas operasi itu di sini hari ini.

Katanya siasatan awal mendapati restoran tersebut memulakan perniagaan seawal 8 pagi dan mendakwa mereka menjual makanan kepada golongan bukan Muslim.

Jelas Che Sukri, premis itu, yang disifatkannya sebagai kawasan paling ‘panas’ di Melaka Tengah pada bulan Ramadan, sebelum ini pernah diberi amaran kerana mereka telah melakukan aktiviti tersebut sejak bertahun lamanya.

“Kali ini modus operandinya menggunakan ‘ulat’ dan mereka menerima tempahan melalui telefon. Jadi air dan makanan sudah siap dibungkus dan ulat ini akan terus ke kereta di mana pembeli sedia menunggu.

“Jadi pembeli tidak perlu ‘drop off’ atau singgah di kedai dan kaedah menggunakan ‘ulat’ ini lebih mudah dan lancar dalam menghantar makanan yang dibeli,” katanya. – AlHijrah Online


69 RAKYAT PALESTIN CEDERA, 29 DITEMBAK DI TIMUR GAZA

GAZA : Sekurang-kurangnya 69 warga Palestin tercedera dalam pertempuran dengan tentera Israel tengah hari semalam di sempadan timur Gaza, demikian menurut seorang pegawai tempatan.

Laporan agensi berita Xinhua memetik kenyataan Jurucakap Kementerian Kesihatan, Ashraf Al-Qedra berkata seramai 69 warga Palestin tercedera di timur Gaza, termasuk 29 ditembak oleh tentera Israel.

Ratusan warga Palestin berkumpul di sempadan timur Gaza dengan Israel untuk menyertai perhimpunan dan protes mingguan anti-Israel atau Great March of Return yang diadakan sejak Mac tahun lalu.

Saksi berkata, warga Palestin mengibarkan bendera Palestin, melaungkan slogan anti-Israel serta melemparkan batu ke arah askar Israel di sempadan, yang melepaskan berpuluh-puluh gas pemedih mata dan peluru logam bersalut getah.

Menurut agensi itu, paramedik melaporkan berpuluh-puluh mangsa cedera selepas menghirup gas pemedih mata yang dilepaskan tentera Israel dan beberapa mangsa tercedera akibat terkena tembakan peluru logam bersalut getah.

Kebanyakan mangsa dirawat di tempat kejadian, katanya.

Ahmad Bahar, pemimpin kanan Hamas dari Gaza memberitahu wartawan bahawa ramai peserta terbabit dalam penunjuk perasaan dan “sekali lagi rakyat akan menggagalkan cubaan menjatuhkan kami”.

Beliau menegaskan perarakan itu tidak akan berhenti sehingga mencapai matlamat untuk menhentikan pengepungan Israel ke atas Gaza sejak 2007 apabila pergerakan Hamas menguasai wilayah itu.

Suruhanjaya Tertinggi GMR sebelum ini menyeru penduduk di kawasan pesisiran pantai untuk menyertai perhimpunan mingguan ke-82 “bagi menghantar mesej bahawa bantahan ini tetap berjalan.”

Kementerian Kesihatan di Gaza dalam satu kenyataan berkata tentera rejim.Israel membunuh 313 penunjuk perasaan dan mencederakan 19,000 mangsa di Gaza sejak tunjuk perasaan bermula Mac tahun lalu. — Terjemahan AlHijrah Online


6 perkara anda perlu tahu tentang Istiwa A’zam

Berikut adalah perkara yang anda perlu tahu tentang fenomena Istiwa A’zam :

Berikut adalah cara-cara semakan kiblat dilakukan :

SELAMAT MENCUBA!


USTAZAH TASLIMAH MENINGGAL DUNIA KETIKA PIMPIN TAHLIL, KHATAM AL-QURAN

JAKARTA: Seorang ustazah meninggal dunia ketika sedang memimpin bacaan tahlil dan khatam al-Quran di Masjid As Syafiiyah, Jalan Al Barkah, Tebet, Jakarta Selatan, semalam.

Video yang memaparkan Ustazah Taslimah itu tular di media sosial dan berita kematiannya disahkan pihak pengurusan Masjid Al Barkah As Syafiiyah, Alwy Rasyid.

Menerusi klip video itu, Taslimah yang sedang membaca Surah Al-Baqarah tiba-tiba menjadi lemah.

Beliau yang sedang duduk terjatuh ke belakang menyebabkan jemaah wanita yang mengikuti program itu berusaha membantunya.

Memetik laporan CNN Indonesia, Alwy Rasyid mengesahkan Taslimah meninggal dunia ketika sedang memimpin program khatam al-Quran pagi semalam.

“Beliau meninggal jam 7.30 pagi ketika sedang bertugas mengetuai bacaan khatam al-Quran dan tahlil. Saat membaca satu ayat al-Quran, suaranya mulai lemah tapi terus mencuba,” katanya.

Alwy berkata Taslimah adalah antara ustazah yang kerap bertugas memimpin doa dan pengajian di masjid berkenaan.

Sebelum meninggal, Alwy berkata Taslimah tidak menunjukkan tanda-tanda sakit ketika tiba di Masjid As Syafiiyah sebelum jam 6 pagi dan sempat menziarahi kubur yang berada di sekitar masjid.

“Pada awalnya jemaah fikir Ustazah Taslimah pengsan dan berusaha membawa ke hospital sebelum disahkan meninggal dunia,” katanya. –AlHijrah Online


CHINA: JUMLAH KES KORONAVIRUS TERUS MENINGKAT DENGAN 132 KEMATIAN DILAPORKAN

BEIJING: Jumlah kes novel koronavirus yang disahkan di China mencecah 5,974 dengan kematian meningkat 132 orang, lapor agensi berita Sputnik.

Sehari sebelum itu, pihak berkuasa kesihatan berkata terdapat 4,515 kes koronavirus yang disahkan dan 106 kematian.

Dalam tempoh 24 jam lalu, 1,459 kes baharu dilaporkan, 26 kematian dengan 25 dicatatkan di wilayah Hubei.

“Pada tengah malam 28 Januari (16:00 GMT), kira-kira 5,974 kes yang disahkan dilaporkan membabitkan 59 wilayah, seramai 1,239 pesakit berada dalam keadaan kritikal, 132 meninggal dunia manakala 103 orang dibenarkan keluar hospital,” menurut kenyataan pihak berkuasa kesihatan.

Kes jangkitan turut disahkan berlaku di wilayah pentadbiran khas China di Hong Kong sebanyak lapan kes, Macau (tujuh) dan Taiwan (lapan).

Di samping itu sebanyak 6,973 kes disyaki dan 59,990 orang lagi berada di bawah pemantauan.

Virus baharu itu mula dikesan di bandar Wuhan China pada akhir Disember. Pada Isnin, Pertubuhan Kesihatan Sedunia (WHO) meningkatkan tahap risiko global daripada “sederhana” kepada “tinggi”. — BERNAMA


PANDEMIK HENDAKLAH MENGINSAFKAN PARA PEMIMPIN DENGAN TANGGUNGJAWAB YANG DIAMANAHKAN – SULTAN NAZRIN

IPOH: Sultan Perak Sultan Nazrin Muizzuddin Shah bertitah bahawa pandemik COVID-19 yang sedang dihadapi hendaklah menginsafkan pemimpin dengan tanggungjawab yang diamanahkan untuk melakukan penetapan semula dalam urus tadbir negara berteraskan prinsip keadilan.

Titah baginda, prinsip keadilan tersebut dengan meletakkan sesuatu pada tempatnya dan menyerahkan amanah kepada mereka yang pakar dalam bidangnya.

Sultan Nazrin bertitah, ahli falsafah Islam Ibnu Khaldun dalam mukadimah yang dihasilkannya 800 tahun lalu, memberikan peringatan bahawa sesebuah tamadun akan runtuh apabila pemerintah gagal melaksanakan keadilan.

“Ibnu Khaldun mentafsirkan, apabila sesuatu bencana diturunkan, menandakan kemurkaan Ilahi terhadap perbuatan dosa dan kezaliman manusia.

“Di samping usaha begitu gigih yang diterokai untuk mencari formula mengatasi wabak, manusia wajib meneguhkan iman, menerima sesuatu bencana sebagai qadar yang telah ditentukan Ilahi, dan berusaha mencari rahsia yang terkandung di sebalik bencana yang diturunkan,” titahnya.

Titah baginda itu dibacakan Pro-Canselor Universiti Sultan Azlan Shah (USAS) Tan Sri Dr Mohd Zahidi Zainuddin dalam Istiadat Konvokesyen USAS ke-13, yang diadakan secara maya, hari ini.

Sultan Nazrin bertitah, sehingga penawar mujarab berjaya ditemui manusia hendaklah menggunakan akal fikiran melakukan perubahan, penyesuaian dan penghijrahan daripada norma hidup sebelum ini.

Titah Baginda, pandemik dan penyakit walaupun bermula daripada tangan durjana manusia, tetapi keizinan terjadinya pandemik dan penyakit, ditentukan oleh Allah SWT.

Justeru itu, baginda bertitah, di samping usaha mencari formula mengatasi wabak, manusia wajib meneguhkan iman, menerima bencana sebagai qadar yang telah ditentukan ilahi dan berusaha mencari rahsia terkandung di sebalik bencana yang diturunkan.—AlHijrah Online / Hamimah Hamid


BAZAR RAMADAN RAHMAH DI BAYAN BARU

BUKIT MERTAJAM: Bazar Ramadan Rahmah akan beroperasi di pekarangan Masjid Umar Ibnu Al-Khattab di Bayan Baru sepanjang bulan puasa dengan kadar sewa lebih murah.

Pengarah Kementerian Perdagangan Dalam Negeri dan Kos Sara Hidup Pulau Pinang S. Jegan berkata semua peniaga akan dikenakan sewa tetap RM1,000 berbanding kadar mengikut bidaan yang mencecah RM3,000 sebelum ini.

“Bazar Ramadan Rahmah itu akan dilancarkan oleh Timbalan Menteri Perdagangan Dalam Negeri dan Kos Sara Hidup Fuziah Salleh pada 30 Mac ini dengan sebanyak 142 lot niaga disediakan untuk menjalankan aktiviti perniagaan bazar Ramadan di situ.

“Kami harap dengan pengurangan kadar sewa sebanyak RM2,000 itu, para peniaga dapat mengurangkan kos penyediaan makanan atau minuman yang dijual supaya pengunjung dapat menikmatinya pada harga berpatutan,” katanya pada sidang akhbar di sini hari ini.

Beliau berkata selain itu, pihaknya dalam peringkat perbincangan mengenai penyediaan menu Rahmah di bazar Ramadan tersebut.–AlHijrah Online


DAKWA KETURUNAN NABI: HENTIKAN POLEMIK, ELAK KEKELIRUAN

SHAH ALAM: Semua pihak perlu menghentikan polemik berkaitan isu individu yang mendakwa dirinya keturunan Rasulullah SAW.

Ujar Menteri di Jabatan Perdana Menteri (Hal Ehwal Agama) Datuk Idris Ahmad, ianya bagi mengelakkan timbul sebarang kekeruhan dan kekeliruan dalam kalangan masyarakat.

“Perkara tersebut tidak perlu dilakukan, kita perlu fokus kepada menyayangi Rasulullah SAW dan ahli keluarganya.

“Memang Rasulullah SAW suruh kita didik anak-anak kita supaya sayang dengan Baginda dan ahli keluarga Baginda.

“Jangan kita duduk hina keluarga nabi, isteri nabi, itu tidak boleh,” katanya semasa ditemui wartawan di Majlis Multaqa Murabbi Ummah Peringkat Negeri Selangor 2022 di Masjid Sultan Salahuddin Abdul Aziz Shah, di sini hari ini.

Baru-baru ini tular beberapa video di media sosial berkenaan seorang individu mendakwa dirinya sebagai keturunan Rasulullah SAW yang berada di Malaysia bagi menghadiri beberapa program di pelbagai negeri.

Bagaimanapun, terdapat laporan bahawa program yang dijadualkan di Kedah, Terengganu, Kelantan serta Selangor dibatalkan selepas tidak mendapat kelulusan jabatan agama negeri.—AlHijrah Online


TH UMUM PERALIHAN KEPADA KONTRAK SIMPANAN WAKALAH BERKUAT KUASA 31 DIS INI

KUALA LUMPUR: Lembaga Tabung Haji (TH) hari ini mengumumkan peralihan kepada kontrak simpanan berkonsepkan Wakalah yang memberi lebih nilai tambah dan manfaat kepada pendeposit tanpa menjejaskan apa-apa kemudahan dan manfaat akaun sedia ada, berkuat kuasa 31 Dis, 2019.

Dalam kenyataan hari ini, TH berkata peralihan tersebut bagi menggantikan kontrak simpanan Wadiah Yad Dhamanah yang digunakan sebelum ini.

“Menerusi kontrak baharu ini, TH adalah wakil untuk menguruskan dana pendeposit bagi tujuan aktiviti pelaburan dan operasi haji dengan keuntungan yang dijana pada setiap tahun akan diagihkan kepada pendeposit berdasarkan prestasi kewangan TH.

“TH sentiasa berusaha untuk menambah baik perkhidmatannya dengan melaksanakan pembaharuan dan penstrukturan demi manfaat pendeposit,” menurut TH.

TH berkata pendeposit tidak perlu mengisi apa-apa dokumen baharu, dan boleh berurusan seperti biasa di mana-mana pejabat cawangan TH di seluruh negara.

“Dengan mengekalkan deposit bersama TH selepas 31 Dis, 2019 pendeposit dianggap telah memberi persetujuan terhadap peralihan kepada kontrak simpanan berkonsepkan Wakalah ini,” kata TH lagi.


PUTERI SARAH DAPAT KEBENARAN MULAKAN PROSIDING HINA MAHKAMAH TERHADAP IRA KAZAR

KUALA LUMPUR: Pelakon Puteri Sarah memperoleh kebenaran untuk memulakan prosiding menghina mahkamah terhadap madunya Ira Kazar, kakak, serta bapa mereka yang juga pelakon veteran, Kazaruddin Saisi.

Peguam Datuk Akberdin Abdul Kader yang mewakili Puteri Sarah atau nama sebenarnya, Puteri Sarah Liyana Megat Kamaruddin memberitahu pemberita bahawa Hakim Mahkamah Sesyen Norakhmar Mohd Sani memberi kebenaran itu ketika pengurusan kes secara dalam talian hari ini.

Menurut Akberdin, pihaknya akan menyerahkan salinan permohonan komital itu kepada Ira atau nama sebenarnya Faghira Fatini, kakaknya iaitu Yasmin dan bapa mereka.

“Selepas penyampaian disempurnakan, mahkamah akan menetapkan tarikh untuk mereka menjawab terhadap permohonan kami. Pada masa ini, tiada sebarang tarikh ditetapkan,” kata peguam itu ketika dihubungi.

Puteri Sarah memfailkan notis permohonan komital itu secara ex-parte (sebelah pihak) pada 31 Jan lepas terhadap ketiga-tiga individu itu atas dakwaan dengan sengaja menentang atau mengingkari perintah injunksi yang diperoleh Puteri Sarah pada 4 Julai 2022.

Ibu kepada dua anak itu memohon perintah injunksi tersebut dalam kes saman difailkannya terhadap Ira yang didakwa mengganggu dan mengugutnya menerusi media sosial.

Pada 4 Julai 2022, Puteri Sarah berjaya memperoleh perintah injunksi daripada mahkamah antara lain bagi menghalang Ira atau sesiapa yang mempunyai kaitan dengannya daripada mengganggu dan menjejaskan ketenteraman serta kedamaian Puteri Sarah dan keluarganya serta keluarga mentua termasuk suaminya yang juga pengarah, Syamsul Yusof.

Ira juga dihalang daripada mendekati atau berada dalam jarak 500 meter daripada Puteri Sarah dan keluarganya atau rakan serta orang gaji kepada isteri pertama Syamsul itu.

Pada 16 Jan lepas, Puteri Sarah, 38, memfailkan permohonan cerai dengan Syamsul atau nama sebenarnya, Mohd Shamsul Md Yusof, 39, di Mahkamah Rendah Syariah di sini dan sebutan kes ditetapkan pada 7 Mac ini di hadapan Hakim Syarie Akmalludin Ilyas.

Pada 6 Jan lepas, Syamsul mendedahkan beliau sudah bernikah dengan Ira di Thailand dalam video yang dikongsi menerusi Instagram.–AlHijrah Online


KENAIKAN KOMPAUN LANGGAR SOP BUKAN MENGANIAYA RAKYAT

KOTA BHARU: Menteri Besar Kelantan, Datuk Ahmad Yakob menyokong cadangan pindaan Akta 342 Akta Pencegahan dan Kawalan Penyakit Berjangkit 1998 untuk menaikkan kompaun pelanggaran standard prosedur operasi (SOP) Perintah Kawalan Pergerakan (PKP).

Menurutnya, kenaikan nilai kompaun tersebut bukan bermaksud untuk menganiaya rakyat, sebaliknya peringatan untuk mematuhi SOP yang ditetapkan bagi memutuskan rantaian COVID-19.

“Pihak peguam negara akan melihat kewajaran yang patut dikenakan untuk membuat pindaan pada akta ini supaya kompaun dinaikkan lagi.

“Saya bersetuju bukan kata nak kompaun rakyat tetapi sebab ada dalam kalangan mereka yang tidak bertangungjawab,” katanya selepas meninjau sekatan jalan raya (SJR) di sini pagi tadi.

Dalam pada itu, Ahmad memberitahu sebahagian rakyat Kelantan masih gagal mematuhi SOP sedangkan kes COVID-19 sudah merebak dalam masyarakat.

Usaha berterusan melalui kempen dan peringatan supaya rakyat mematuhi SOP digerakkan melalui ketua masyarakat, imam masjid dan ketua komuniti setempat, katanya.—AlHijrah Online


GUNA SALURAN BETUL UNTUK BERKAHWIN – RAJA MUDA PERLIS

KANGAR: Raja Muda Perlis Tuanku Syed Faizuddin Putra Jamalullail menyeru agar pasangan yang ingin berkahwin menggunakan saluran yang betul bagi mendirikan rumah tangga.

Baginda bertitah perkahwinan yang teratur dan mengikut undang-undang akan menjadikan sesebuah keluarga hidup aman dan harmoni.

“Ini juga menjadi penyumbang kepada faktor kebahagiaan sesebuah rumah tangga,” titah baginda dalam kenyataan dikeluarkan oleh Majlis Agama Islam dan Adat Istiadat Melayu Perlis (MAIPs) hari ini.

Baginda bertitah sejak kebelakangan ini ketika negara dalam fasa peralihan ke endemik, terdapat banyak isu kekeluargaan hingga menyebabkan peningkatan kes perceraian.

Justeru, baginda yang juga  Yang DiPertua MAIPs menyarankan supaya pihak Jabatan Hal Ehwal Agama Islam Negeri Perlis (JAIPs) menempatkan pegawai khususnya dari bidang kaunseling kekeluargaan untuk membantu institusi kekeluargaan menjadi lebih baik dan mengurangkan kadar perceraian di negeri itu.

Tuanku Syed Faizuddin bertitah demikian ketika berangkat merasmikan dan mengurniakan tauliah-taukiah di Muzakarah Penolong Pendaftar Perkahwinan Orang Islam Negeri Perlis 2022 di Mes Pegawai Kanan Polis DiRaja Malaysia (PDRM) semalam.

Keberangkatan tiba baginda disambut oleh Pemangku Pengarah JAIPs, Muhammad Hafeez Abu Seman.–AlHijrah Online


300 pokok zaitun jadi mangsa zionis

RAMALLAH, 28 Februari – Tentera Israel mencabut 350 pokok
zaitun di perkampungan Khillet Al-Dabe di bandar Hebron, semalam.

Sinar Harian memetik laporan agensi berita, penyelaras
jawatankuasa popular tempatan, Fouad Al-Umour berkata, tentera Israel turut
mencabut anak pokok zaitun bagi memastikan penduduk Palestin tidak mendapat
sebarang manfaat daripada tumbuhan tersebut.

Justeru, Al-Umour menuntut masyarakat antarabangsa dan
pertubuhan hak asasi manusia segera campur tangan bagi menghentikan penindasan
berterusan Zionis.

Khillet Al-Dabe yang terletak di Masafer Yatta ditadbir pihak
berkuasa Israel sebanyak 62 peratus.

Penduduk Masafer Yatta diusir pada tahun 1970-an dan akhirnya
dibenarkan kembali selepas berjuang di mahkamah.

Namun, mereka diancam setiap masa oleh Israel seperti diusir
atau rumah mereka dirobohkan.


HORMATI TITAH AGONG, JANGAN JADIKAN ISLAM POLEMIK POLITIK – MUFTI P.PINANG

GEORGE TOWN: Titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah supaya jangan jadikan agama Islam sebagai polemik politik perlu dihormati serta dipatuhi oleh semua rakyat negara ini, terutama pemimpin parti politik.

Mufti Pulau Pinang Datuk Seri Dr Wan Salim Wan Mohd Noor berkata titah baginda itu tentunya lahir daripada keinsafan tentang betapa pentingnya kesucian agama Islam dipelihara, di samping mengekalkan keharmonian antara warganegara berbilang kaum.

“Sebagai seorang yang berkecimpung di dalam bidak kefatwaan selama hampir satu dekad saya suka mengingatkan semua pihak supaya tidak mengheret agama ke dalam kancah politik kepartian, ini adalah agar imej agama Islam tidak tercemar kerana dikaitkan dengan pandangan politik yang mungkin tersalah disebabkan kelemahan manusia.

“Memang politik tidak boleh dipisahkan daripada Islam tetapi politik yang dimaksudkan di sini ialah usaha-usaha untuk melaksanakan keadilan, kebajikan dan kemakmuran menerusi pemerintahan untuk kepentingan rakyat jelata,” katanya dalam kenyataan hari ini.

Beliau berkata demikian bagi mengulas titah Al-Sultan Abdullah yang mengingatkan seluruh rakyat negara ini agar tidak menjadikan isu agama sebagai polemik politik.

Dalam titah sempena Hari Keputeraan Rasmi Yang di-Pertuan Agong semalam, Seri Paduka turut mengajak semua pihak membuang agenda retorik perpecahan dengan bersatu hati untuk mengemudi negara ke arah pembentukan masa hadapan lebih baik.

Mengulas lanjut, Wan Salim berkata dari sudut lain sistem demokrasi di dalam pemerintahan bukan sahaja ditandai dalam bentuk pilihan raya yang bebas, malah ia mesti diterjemahkan ke dalam usaha menghormati hak-hak seluruh warganegara termasuk golongan minoriti.

Katanya Islam itu mesti dilihat lebih besar daripada sebuah parti politik atau mana-mana organisasi yang ditubuhkan manusia dan Islam juga adalah satu misi Ilahi yang suci manakala parti politik adalah ciptaan manusia yang terdedah kepada kelemahan dan kekurangan.

“Umat Islam wajib terikat kepada prinsip-prinsip Islam, tetapi mereka diharuskan memilih mana-mana parti untuk diikuti. Seorang Muslim yang enggan mematuhi mana-mana rukun Islam adalah berdosa, tetapi tidak mengundi parti tertentu tidaklah salah di sisi Islam,” katanya. — AlHijrah Online


PBB GESA PROTES DI IRAQ DIHENTIKAN

BAGHDAD : Pertubuhan Bangsa-Bangsa Bersatu (PBB) menggesa demonstrasi di Iraq dihentikan segera.

Laporan AFP semalam berkata, protes antikerajaan itu telah menyebabkan angka kematian menjadi lebih 100 orang dengan majoritinya adalah penunjuk perasaan.

“Selama lima hari kita menerima laporan mengenai kematian dan kecederaan. Ianya perlu berakhir” kata Jeanine Hennis-Plasschaert, seorang pegawai kanan agensi antarabangsa itu yang berada di Baghdad.

Beliau turut menggambarkan keganasan itu sebagai kehilangan nyawa yang tidak masuk akal’ dan dalang di sebaliknya.

Sebelum ini, pihak berkuasa telah mendakwa seorang penembak tepat yang telah bertindak menembak kumpulan penunjuk perasaan tersebut dan kini mereka berusaha untuk menjejaki individu yang menyebabkan kematian mangsa lain.

Sekurang-kurangnya 99 terkorban manakala hampir 4000 orang cedera sejak protes untuk menuntut perkhidmatan lebih baik untuk masalah pengangguran dan rasuah yang bermula di ibu negara pada Selasa lalu dan kemudiannya merebak ke bahagian selatan.

Menurut laporan agensi itu lagi kebanyakan penunjuk perasaan menegaskan gerakan itu tiada kaitan dengan mana-mana parti atau kumpulan agama.

Dalam perkembangan lain, kumpulan protes di Nasiriyah bertindak membakar ibu pejabat enam parti politik berbeza di bandar selatan terbabit.

Sementara itu, ribuan lagi membanjiri sekitar bandar Diwaniyah di mana tembakan turut dilepaskan ke udara untuk menyuraikan mereka. — Agensi


AHMAD ZAHID MOHON PASPORT DIKEMBALIKAN SECARA KEKAL

KUALA LUMPUR: Datuk Seri Dr Ahmad Zahid Hamidi memohon untuk mendapatkan semula pasport antarabangsanya secara kekal bagi menjalankan tugas rasmi sebagai timbalan perdana menteri.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.

Menerusi afidavit sokongan permohonan itu, Ahmad Zahid, 70, berkata permohonan tersebut adalah bersifat bona fide (berniat baik) dan hanya bertujuan untuk memohon kebenaran bagi pelepasan pasport agar beliau dapat menjalankan tugas rasmi dengan lancar.

Ahmad Zahid yang juga Menteri Kemajuan Desa dan Wilayah berkata beliau mempunyai beberapa kekangan untuk menjalankan tugas seperti menteri lain kerana tidak mempunyai akses kepada pasport tersebut.

“Sebagai Timbalan Perdana Menteri, saya telah menerima mandat dan tanggungjawab utama daripada Perdana Menteri yang ke-10, Datuk Seri Anwar Ibrahim untuk mewakilkan beliau dalam beberapa urusan pentadbiran negara,” katanya yang memfailkan notis permohonan berserta afidavit sokongan itu di Mahkamah Tinggi di sini, pada 20 Jan lepas.

Bagi melancarkan pergerakan dan urusan dalam menjalankan tugasan rasmi, Ahmad Zahid berkata beliau dikehendaki berada di dalam dan luar negara yang memerlukan pasport berada dalam pegangannya sendiri.

Selain itu, Ahmad Zahid berkata pasport tersebut diperlukan kerana ia adalah syarat dalam proses permohonannya untuk mendapatkan Pasport Diplomatik daripada Jabatan Imigresen Malaysia, bagi tujuan pergerakan rasmi keluar dan masuk negara.

“Adalah wajar untuk mahkamah mempertimbangkan bahawa kelulusan permohonan itu bakal memberi kebaikan serta kelangsungan terhadap pentadbiran Malaysia yang menjadi tanggungjawab setiap individu rakyat di negara ini,” katanya menerusi afidavit itu.

Ahmad Zahid berkata permohonan tersebut tidak bersifat mala fide (berniat jahat) atau prejudis terhadap mana-mana pihak kerana beliau mengaku janji untuk tetap akan memberi kerjasama penuh dalam menyelesaikan kesnya sehingga ke peringkat akhir pembelaan.

“Saya turut mengaku janji bahawa saya akan patuh pada semua syarat-syarat yang ditetapkan oleh mahkamah dan akan memberi kerjasama penuh untuk menghadiri perbicaraan pada tarikh-tarikh yang telah ditetapkan,” jelasnya.

Menurutnya, permohonan itu sekali gus dapat mengurangkan jumlah permohonan-permohonan pelepasan pasport sementara kepada pihak mahkamah untuk membenarkannya ke luar negara bagi tujuan-tujuan rasmi.

Ahli Parlimen Bagan Datuk itu berkata beliau tidak mempunyai niat untuk melarikan diri dari negara ini dan tidak menghadirkan diri ke prosiding mahkamah kerana beliau masih berkhidmat sebagai Ahli Parlimen dan bergiat aktif dalam bidang politik selain kesemuanya ahli keluarganya berada di negara ini.

Sehubungan itu, Ahmad Zahid memohon supaya mahkamah mengetepikan syarat tambahan jaminan iaitu penyerahan pasport kepada mahkamah dan memohon ia dikembalikan kepadanya secara kekal secepat mungkin selain mengekalkan wang jaminan RM2 juta dengan seorang penjamin yang dikenakan terhadapnya.

Hari ini ditetapkan untuk pengurusan kes bagi permohonan tersebut di hadapan Timbalan Pendaftar Mahkamah Tinggi Nurul Ain Hamzah yang dihadiri Timbalan Pendakwa Raya Abdul Malik Ayob dan peguam Nabihah Meor Azli mewakili Ahmad Zahid.

Mahkamah menetapkan pengurusan kes selanjutnya pada 3 Feb ini.

Pihak pembelaan telah memanggil enam saksi termasuk Ahmad Zahid pada perbicaraan kes itu yang kini di peringkat membela diri dan akan bersambung 10 April di hadapan Hakim Datuk Collin Lawrence Sequerah.–AlHijrah Online


PRU15 TIDAK DILAKSANA TERBURU-BURU – PM

BERA: Kerajaan tidak akan terburu-buru untuk mengadakan Pilihan Raya Umum ke-15 (PRU15), kata Perdana Menteri Datuk Seri Ismail Sabri Yaakob.

Menurutnya, PRU15 hanya akan diadakan setelah Barisan Nasional (BN) bersedia sepenuhnya.

Jelasnya, walaupun terdapat banyak desakan untuk mengadakan PRU15, kerajaan perlu memberikan tumpuan dalam melakukan penelitian yang mendalam selain mengambil kira semua pendapat sebelum Dewan Rakyat dibubarkan.

“Setiap keputusan kita akan bincang dalam parti, keputusan tersebut tidak boleh dibuat dalam satu kumpulan kecil yang menjerit-jerit nak pilihan raya.

“Semua keputusan mesti dibincangkan secara serius di dalam parti. Pilihan raya merupakan satu perkara yang besar. Jadi, parti akan bincang dan akan membuat keputusan, selepas itu mungkin beberapa perkara lain juga perlu dilihat, ada prosedur,” katanya.

Menurut Ismail Sabri, keputusan PRN Johor yang menunjukkan BN menang besar itu tidak akan menjejaskan hubungan antara kabinet Keluarga Malaysia. PRN Johor yang berlangsung semalam berakhir dengan BN berjaya membentuk kerajaan negeri apabila meraih kemenangan selesa melebihi majoriti dua pertiga.

Gabungan berkenaan memperoleh 40 daripada 56 kerusi DUN yang dipertandingkan sementara Pakatan Harapan dan Muda memenangi 13 kerusi dan Perikatan Nasional menang di tiga kerusi.—AlHijrah Online


POLIS KOMPAUN 15 MAJIKAN, 22 PEKERJA KILANG

SHAH ALAM: Polis Shah Alam mengenakan kompaun ke atas 15 majikan dan 22 pekerja kilang yang berjumlah keseluruhan RM194,000 sepanjang pemantauan prosedur operasi standard (SOP) Perintah Kawalan Pergerakan (PKP) 3.0.

Ketua Polis Daerah Shah Alam, ACP Baharudin Mat Taib berkata, IPD Shah Alam melancarkan Operasi Khas Pematuhan SOP Covid-19 yang telah memeriksa sebanyak 333 buah kilang dan mendapati tiga daripadanya melanggar syarat kapasiti pekerja yang dibenarkan iaitu 60 peratus sahaja manakala lima kilang tidak menyediakan laluan keluar masuk khas untuk pekerja.

“Dalam operasi itu pekerja terbabit turut dikenakan kompaun sebanyak RM2,000,” memetik laporan Sinar Harian.

Baharuddin berkata, kilang yang dikenakan kompaun itu mengendalikan pengoperasian pembuatan cat, pengangkutan, penyimpanan barang barang kimia, bahan ganti telefon bimbit, percetakan, kayu, elektronik dan besi.

“Ada juga yang beroperasi tanpa surat kebenaran Kementerian Perdagangan Antarabangsa dan Industri (MITI) selain gagal mengikut arahan dalam surat kebenaran,” katanya.

Operasi pematuhan SOP itu digerakkan selepas menerima banyak aduan pengoperasian kilang tanpa pematuhan SOP Majlis Keselamatan Negara (MKN). — AlHijrah Online


BANTUAN PERUBATAN DARI ARAB SAUDI SELAMAT TIBA DI MALAYSIA

KUALA LUMPUR: Kerajaan Arab Saudi menghantar tiga pesawat berisi bantuan perubatan ke Malaysia, hari ini dan semalam.

Sebelum ini, Raja Arab Saudi, Raja Salman Abdulaziz Al-Saud menitahkan Pusat Bantuan dan Kemanusiaan King Salman (KSrelief) untuk segera membekalkan barangan perubatan bagi membantu Malaysia menangani pandemik COVID-19.

Menteri Kanan Luar Negeri, Datuk Seri Hishammuddin Hussein berkata, beliau akan menerima sumbangan tersebut secara simbolik dan perincian jumlahnya daripada Duta Arab Saudi ke Malaysia, Datuk Dr Mahmoud Hussien Saeed Qattan tengah hari nanti.

“Baru lima hari lalu, Baginda menitahkan supaya bantuan COVID-19 dihantar ke Malaysia.

“Semalam tiba di tanah air menerusi dua pesawat, manakala sebuah lagi akan tiba hari ini. Tiga pesawat Saudia Airlines dihantar kerajaan Arab Saudi untuk sampaikan sumbangan ini. Alhamdulillah, nanti saya kongsi perincian sumbangan kepada semua,” katanya dalam kenyataan, hari ini.

Terdahulu, Ketua Penyelia KSrelief Abdullah Al-Rabeeah, yang juga penasihat di Mahkamah Diraja berkata arahan Raja Salman menunjukkan keakraban hubungan antara kedua-dua negara.

Menurut Al-Rabeeah, bantuan perubatan itu merangkumi satu juta dos vaksin COVID-19.

“Kami akan berkoordinasi dengan pejabat Menteri Luar Negeri Malaysia untuk mendapatkan kontrak dengan salah satu pembuat vaksin antarabangsa yang diluluskan untuk membekalkan kuantiti yang diperlukan terus ke Malaysia,” kata Al-Rabeeah.–AlHijrah Online


SUNTIK VAKSIN SETAHUN SEKALI, ELAK WABAK INFLUENZA BERULANG

KUALA LUMPUR: Pengambilan suntikan influenza sekali dalam tempoh setahun boleh mewujudkan ‘imuniti kelompok’ dalam kalangan masyarakat dan terlindung daripada sesuatu virus.

Residen Perubatan Klinik As-Salam Dr Hanisah Akbar Tajudin berkata bagaimanapun bagi kanak-kanak dalam lingkungan umur enam bulan hingga lapan tahun, mereka digalakkan disuntik vaksin dua kali setahun.

Beliau berkata pengambilan vaksin itu adalah langkah terbaik bagi memastikan penularan wabak influenza tidak berulang pada masa hadapan.

“Sekiranya lebih ramai mengambil suntikan perlindungan itu, maka ia dapat mewujudkan ‘imuniti kelompok’ iaitu satu komuniti yang mempunyai imuniti dan terlindung daripada sesuatu virus.

“Bayangkan, seandainya semakin ramai mengambil vaksin, maka ‘benteng pertahanan’ yang melawan virus menjadi semakin kuat dan penularan virus sukar berlaku kepada orang lain yang berada di sekeliling kita…secara tidak langsung, kita menyumbang jasa kepada komuniti,” katanya yang telah 10 tahun menceburi bidang perubatan.

Sejak awal tahun ini, wabak influenza menjangkiti orang ramai terutama pelajar sekolah di beberapa negeri sehingga menyebabkan ada kelas dan sekolah yang baru memulakan sesi persekolahan tahun baharu, diarahkan tutup.

Dr Hanisah berkata suntikan vaksin mampu mengurangkan 70 peratus risiko daripada dijangkiti virus itu.

Senada dengan pendapat itu, Presiden Persatuan Perubatan Malaysia Dr N. Ganabaskaran berkata antara punca seseorang mudah dijangkiti virus influenza ialah mengalami perubahan cuaca yang boleh melemahkan sistem imunisasi dan kebiasaannya perkara itu berlaku kepada individu yang gemar melancong ke luar negara.

Beliau menyarankan agar orang ramai yang gemar bercuti ke luar negara mengambil suntikan vaksin influenza sebulan sebelum ke destinasi yang ingin dikunjungi bagi memperkuatkan sistem imunisasi serta antibodi mereka.

“Suntikan vaksin bukan sahaja dapat melindungi diri sendiri tetapi melindungi orang lain daripada dijangkiti virus influenza yang boleh mengakibatkan komplikasi penyakit lain antaranya pneumonia, terutama kepada golongan yang berisiko tinggi seperti kanak-kanak,” katanya.

Mengenai cara untuk menangani wabak influenza, Dr Ganabaskaran berkata setiap individu termasuk mereka yang dijangkiti perlu sentiasa mengutamakan konsep ‘mencegah lebih baik daripada merawat’.

“Jika badan tidak sihat atau mengalami simptom-simptom influenza segera dapatkan rawatan di klinik sebelum ia memudaratkan badan.

“Amalkan ‘etika batuk dan bersin’ yang betul seperti tutup mulut dan hidung dengan tisu atau sapu tangan ketika batuk atau bersin dan kurangkan aktiviti luar untuk mengelakkan penularan virus itu,” katanya.

Beliau juga menyeru setiap individu mengamalkan diet yang sihat seperti perbanyakkan makanan yang mengandungi tinggi serat, protein dan Vitamin C untuk mempertingkatkan sistem imunisasi badan supaya boleh ‘melawan’ virus yang mampu memudaratkan kesihatan.

“Elakkan makanan bergoreng dan pedas…sentiasa minum air suam secukupnya untuk memastikan tekak lembap dan jangan biarkan kerongkong kering atau dahaga kerana virus boleh ‘menyerang’ dalam masa 10 minit sahaja,” katanya. — BERNAMA


KEPIMPINAN BAHARU MAIWP BEBAS POLITIK

Datuk Seri Dr. Mujahid Yusof Rawa bergambar dengan kepimpinan baharu MAIWP selepas majlis penyerahan watikah di Putrajaya

Timbalan Presiden Dewan Perniagaan Melayu Malaysia, Datuk Seri Syed Hussein Abdul Kadir dilantik menjadi Pengerusi Majlis Agama Islam Wilayah Persekutuan (MAIWP) yang baharu menggantikan Datuk Seri Jamil Khir Baharom yang meletak jawatan.

Menteri di Jabatan Perdana Menteri, Datuk Seri Dr. Mujahid Yusof Rawa berkata lantikan baharu itu bukan dalam kalangan orang politik bagi mengelak campur tangan dalam pengurusan institusi agama Islam itu.

“Menteri tak pegang jawatan, itu satu pembaik pulih yang besar sebab dia akan selesaikan masalah conflict of interest.”

“Kedua, pelantikan pengerusi berdasarkan pengalaman beliau. Pasukan yang dilantik ialah terdiri daripada pelbagai bidang. Tidak ada lantikan politik dan orang politik letak di situ.”

“Selepas ini mereka akan jumpa dengan semua agensi di bawah MAIWP untuk melihat isu yang perlu diperbaiki,” kata Datuk Seri Dr. Mujahid selepas majlis penyerahan watikah kepada kepimpinan MAIWP yang baharu di Putrajaya.

Lantikan ini menyempurnakan proses pelantikan agensi bernaung di bawah Jabatan Perdana Menteri yang tertangguh hampir 4 bulan.

Datuk Seri Syed Hussein Abdul Kadir berkata agensi di bawah MAIWP akan beliau lihat secara dekat untuk memperkasa syarikat atau aktiviti di bawah MAIWP supaya dapat dipertingkatkan bagi menjana keuntungan lebih besar.

Sementara itu, Ketua Pengarah Jabatan Kemajuan Islam Malaysia (JAKIM), Datuk Mohamad Nordin Ibrahim dilantik sebagai Timbalan Pengerusi MAIWP manakala empat lagi ahli baharu ialah Datuk Bandar Kuala Lumpur, Datuk Nor Hisham Ahmad Dahlan, mewakili Peguam Negara, Dr. Arik Sanusi Yeop Johari, manakala Datuk Mohd Zafir Ibrahim mewakili Kementerian Kewangan dan Profesor Dr. Engku Rabiah Adawiyah Engku Ali mewakli Universiti Islam Antarabangsa (UIA).

Timbalan Yang Di-Pertuan Agong, Sultan Nazrin Muizzudin Shah telah memperkenan pelantikan ini berkuatkuasa 1 Januari 2019 hingga 31 Januari 2021.


Kecuaian faktor siasatan kematian Mejar Zahir

KUALA LUMPUR – Siasatan terhadap insiden kematian Mejar Mohd Zahir
Armaya akibat terkena tembakan dalam demonstrasi di Kem Lok Kawi Rabu lepas
menjurus kepada faktor kecuaian.

Menurut laporan Bernama hari ini, Pesuruhjaya Polis Sabah Omar Mammah
berkata kes tersebut disiasat mengikut Seksyen 304A Kanun Keseksaan dan
beberapa individu akan dipanggil untuk membantu siasatan.

“Setakat ini, siasatan mendapati ia menjurus kepada kecuaian tetapi
siasatan lanjut masih diteruskan,” katanya ketika dihubungi Bernama.

Memetik laporan Bernama lagi, Omar berkata setakat ini 11 individu
termasuk anggota tentera yang terbabit dengan insiden tembakan itu sudah
dipanggil bagi memberi keterangan.

Khamis lepas, Ketua Polis Negara Datuk Seri Abdul Hamid Bador berkata Polis Diraja Malaysia sedang menjalankan siasatan penuh berhubung insiden itu termasuk mengenal pasti punca sebenar kejadian.

Zahir, 36, pegawai komando dari Pasukan 11 Rejimen Gerak Khas,
meninggal dunia pada Rabu selepas dipercayai tertembak sewaktu gimik pelancaran
Divisyen Kelima Infantri Malaysia (5 Div) dan Briged ke-13 Infantri Malaysia.


SEBAHAGIAN KUTIPAN AAKRP DIGUNAKAN UNTUK PELAJAR PALESTIN DI MALAYSIA

SEPANG: Sebahagian kutipan tabung Akaun Amanah Kemanusiaan Rakyat Palestin (AAKRP) akan digunakan untuk pelajar Palestin yang berada di negara ini, kata Timbalan Perdana Menteri Datuk Seri Dr Ahmad Zahid Hamidi.

Beliau berkata perkara itu dipersetujui dalam Mesyuarat Jemaah Menteri yang dipengerusikan Perdana Menteri Datuk Seri Anwar Ibrahim di Putrajaya semalam.

“Perdana Menteri dalam Mesyuarat Jemaah Menteri tadi nyatakan persetujuan untuk gunakan sebahagian daripada kutipan dibuat Kerajaan Malaysia dan Kementerian Luar (AAKRP) kepada pelajar-pelajar Palestin di Malaysia.

“Ini bagi membiayai sebahagian kos sara hidup mereka  dan kos pengajian dan beberapa kos lain yang terlibat,” katanya kepada pemberita pada majlis pelepasan penghantaran bantuan kemanusiaan Ops Ihsan di Terminal Kargo, Lapangan Terbang Kuala Lumpur (KLIA) di sini malam tadi.

Tabung AAKRP diwujudkan susulan konflik keganasan dan pertempuran di Semenanjung Gaza ketika ini dengan kerajaan telah menyumbang RM10 juta dana awal tabung itu.

Pada 19 Okt lepas, Anwar yang juga Menteri Kewangan berkata kutipan tabung AAKRP yang dikendalikan Kementerian Luar kini berjumlah RM81 juta, menghampiri sasaran RM100 juta.

Ahmad Zahid berkata keputusan untuk memberikan sebahagian AAKRP kepada pelajar Palestin dibuat kerana mereka tidak mendapat pembiayaan daripada keluarga susulan konflik yang berlaku.

“(Ada) pembiayaan dari ibu bapa tidak sampai sama ada keluarga tidak ada sebab pengeboman atau disebabkan sistem hantar (wang) terputus,” katanya.

Beliau telah meminta Duta Besar Palestin ke Malaysia Walid Abu Ali untuk mengemukakan senarai penuh pelajar Palestin di negara ini untuk membolehkan Kementerian Luar mengambil tindakan untuk menyalurkan  bantuan.

Sementara itu, Walid yang hadir pada majlis itu turut merakamkan penghargaan dan ucapan terima kasih kepada rakyat Malaysia yang sudi membantu memberikan bantuan kemanusiaan kepada rakyat Palestin.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Okt telah mengakibatkan kehilangan ribuan nyawa di kedua-dua belah pihak.–AlHijrah Online


AGONG TURUN SINGGAHSANA SENTUH HATI PENERIMA PINGAT BERTONGKAT

KUALA LUMPUR: Tindakan spontan Yang
di-Pertuan Agong Al-Sultan Abdullah Ri’ayatuddin Al-Mustafa Billah Shah
menuruni anak tangga singgahsana untuk mengurniakan darjah kebesaran membuatkan
Ketua Pengarah Institut Penyelidikan Perhutanan Malaysia (FRIM), Datuk Dr Abd
Latif Mohmod berasa terharu dan dihargai.

Abd Latif berkata, beliau sama sekali tidak
menduga Seri Paduka akan bertindak sedemikian selepas melihat beliau yang
bertongkat akibat kecederaan yang dialaminya 10 tahun dahulu ketika bertugas.

“Saya rasa terharu. Mungkin Yang
di-Pertuan Agong rasa saya susah untuk naik (anak tangga singgahsana) sebab
berjalan pakai tongkat.

“Sebenarnya saya terperanjat. Tuanku
beri signal (kepada saya) jangan naik (anak tangga singgahsana) dan bertitah
“Tidak apa saya turun,” katanya ketika ditemui selepas istiadat pengurniaan
Darjah Kebesaran Persekutuan 2019 di Istana Negara hari ini.

Abd Latif menyifatkan tindakan Seri Paduka
itu sebagai satu penghargaan daripada seorang raja yang berhati mulia kepada
rakyat yang cuba berbakti kepada negara.

“Tuanku juga sempat bertanya keadaan
dirinya: “Dah lama ke sakit, boleh berjalan ke?

“Saya jawab boleh tetapi tidak boleh
berdiri lama kerana pernah jatuh dulu sewaktu bekerja,” katanya.

Pada istiadat pengurniaan hari pertama hari
ini, Abd Latif yang akan bersara pada tahun depan dikurniakan Darjah Panglima
Jasa Negara (PJN) yang membawa gelaran Datuk.

Pada tahun ini, Yang di-Pertuan Agong
berkenan mengurniakan Darjah Kebesaran, Bintang dan Pingat Persekutuan kepada
795 individu daripada pelbagai kategori.

“Penghargaan ini adalah kurniaan
terbaik yang saya dapat di peringkat Persekutuan. Ini membuktikan kita perlu
terus berbakti dan berjasa bukan untuk diri sendiri tetapi untuk negara,”
katanya. — BERNAMA


KEMBARA KENALI BORNEO GAMBARAN TERBAIK PERPADUAN RAKYAT MALAYSIA – JENIRI

KUCHING: Kembara Kenali Borneo Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah dari Sabah dan Sarawak yang  bermula 3 hingga 13 September adalah teladan terbaik dalam menggambarkan semangat perpaduan rakyat Malaysia.

Felo Kanan Majlis Profesor Negara Datuk Dr Jeniri Amir berkata memupuk semangat perpaduan dalam kalangan masyarakat yang terdiri daripada pelbagai lapisan kaum dan agama memerlukan kerjasama dari semua pihak dari peringkat akar umbi, supaya terus utuh dan mantap.

“Kita tengok bagaimana Yang di-Pertuan Agong dalam Kembara (Kenali) Borneo. Baginda telah diterima dengan begitu baik. Kita dapat lihat pelbagai ragam masyarakat berbilang kaum di Sabah dan Sarawak menerima kehadiran baginda dengan hati yang terbuka, malah baginda sendiri telah memperlihatkan sikap yang begitu mesra serta tidak kekok.

“Ini merupakan salah satu teladan, maksudnya pemimpin tertinggi Yang di-Pertuan Agong serta pemimpin politik di peringat persekutuan bergerak ke akar umbi untuk mendampingi rakyat,” katanya dalam satu sesi temu bual khas bersama Bernama dan RTM di sini, baru-baru ini.

Jeniri berkata sebarang sikap ataupun unsur etnosentrisme yang ekstrem, baik dari segi politik, agama atau budaya yang boleh menjadi pemusnah kepada perpaduan dan integrasi nasional antara rakyat berbilang kaum perlu dikikis.

“Tolak ansur itu penting, kita tidak harus hanya melihat dari satu sudut pandangan semata-mata dengan memegang konsep etnosentrisme yang mengganggap bahawa hanya budaya kita atau agama kita sahaja yang betul.

“Orang Sabah dan Sarawak harus mengiktiraf atau menghargai orang di Semenanjung. Begitu juga orang Semenanjung, tidak harus memandang rendah terhadap rakyat di Sabah dan Sarawak.

“Pemimpin di peringkat akar umbi, semua rakyat tanpa mengira kaum perlu saling memahami bertolak ansur, menghargai, dan jangan kita cuba mencetuskan kemarahan atau prasangka dalam kalangan rakyat di negara ini,” katanya.

Tambahnya, bersatu di bawah satu bumbung persekutuan membolehkan Malaysia lebih progresif seperti yang diimpikan oleh Perdana Menteri, Datuk Seri Anwar Ibrahim yang selaras dengan gagasan Malaysia MADANI.

— AlHijrah Online


23 ANGGOTA DAN PEGAWAI POLIS PAHANG DIBUANG KERJA

KUANTAN: Seramai 23 anggota dan pegawai polis Pahang telah diambil tindakan buang kerja kerana melakukan pelbagai kesalahan dalam tempoh dua tahun.

Ketua Polis Pahang, Datuk Ramli Mohamed Yoosuf berkata, tindakan itu dibuat selepas mereka didapati bersalah oleh mahkamah atas pelbagai kesalahan.

Berdasarkan rekod seramai 14 anggota dan pegawai diambil tindakan dibuang kerja pada 2020 manakala sembilan orang pada 2021 dengan kesalahan tertinggi direkodkan ialah jenayah narkotik, rasuah dan salah guna kuasa diikuti jenayah-jenayah lain.

“Saya tidak boleh terima apabila ada pegawai polis yang menagih dadah dan ini sesuatu yang sangat malang, penyalahgunaan dadah dalam kalangan polis akan meruntuhkan institusi keramat ini.

“Kami tidak mahu polis Pahang mempunyai zombi yang bukan sahaja menyusahkan penyelia dan rakan sekerja mereka, bahkan keluarga dan masyarakat keseluruhan. Implikasi dadah memang kita ketahui amat buruk, risikonya bukan sahaja kepada diri malah kepada mereka yang terdekat,” katanya.

Beliau berkata demikian dalam sidang media selepas Perhimpunan Bulanan di Ibu Pejabat Polis Kontinjen Pahang, Kuantan.

Tambah Ramli, angka ini sangat membimbangkan dan tindakan buang kerja itu diharap dapat dijadikan pengajaran dan peringatan kepada anggota serta pegawai lain yang sedang dalam perkhidmatan agar tidak terlibat melakukan kesalahan. – AlHijrah Online


PEMANDU BAS GUNA TELEFON SEMASA MEMANDU SERAH DIRI

GEORGETOWN: Polis telah mengambil keterangan pemandu bas yang tular videonya menggunakan telefon semasa memandu bas.

Ketua Polis Pulau Pinang Datuk Mohd Suhaily Mohd Zain berkata, pemandu bas tersebut telah hadir ke Ibu Pejabat Polis Daerah (IPD) Seberang Perai Tengah bagi membantu siasatan.

Katanya, ujian saringan air kencing yang dilakukan mendapati lelaki tersebut bebas daripada pengaruh dadah.

“Suspek telah diambil tindakan di bawah Rule 17A LN166/59 kerana memandu dengan menggunakan telefon bimbit tanpa alat bebas tangan.

“Suspek dikenakan hukuman denda RM2,000 atau penjara tidak melebihi enam bulan jika sabit kesalahan,” katanya dalam satu kenyataan hari ini.

Sebelum ini Jabatan Siasatan dan Penguatkuasaan Trafik (JSPT) Polis Diraja Malaysia (PDRM) mengesan pemandu bas tersebut serta meminta untuk menyerah diri ke Balai Trafik IPD berhampiran bagi membantu siasatan berhubung kejadian.

Katanya berdasarkan maklumat nombor pendaftaran bas tersebut adalah ALM9815 milik syarikat KPB dan semasa kejadian bas tersebut dalam perjalanan dari Penang ke Ipoh.

“Tindakan pemandu bas itu boleh mendatangkan risiko kemalangan bukan hanya kepada penumpang bas tersebut malah kepada pengguna jalan raya yang lain,” katanya.—AlHijrah Online


PENIAGA POSITIF COVID-19, DUA BAZAR RAMADAN DITUTUP

KUALA TERENGGANU: Bazar Ramadan di Kuala Besut dan Bukit Kenak, dalam daerah Besut ditutup tujuh hari bermula semalam hingga 7 Mei ini, selepas mendapati ada peniaga di bazar tersebut positif COVID-19.

Pengarah Jabatan Kesihatan Negeri Terengganu, Dr Nor Azimi Yunus, berkata kedua-dua bazar itu diarah tutup mengikut Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342), bagi mencegah penularan COVID-19.

“Siasatan mendapati tiga daripada enam pekerja sebuah kafe di daerah Besut yang didapati positif, turut berniaga di kedua-dua bazar berkenaan,” katanya.

Tambah Dr Nor Azimi, 69 lokasi bazar Ramadan dengan 4,326 petak niaga beroperasi di seluruh Terengganu dan daripada jumlah itu 22 lokasi adalah di Kuala Terengganu, Kemaman (19), Besut (10), Setiu (6), Dungun (5), Marang (5) dan Hulu Terengganu (2).—AlHijrah Online


NEGERI SEMBILAN UMUM CUTI PERISTIWA ISNIN INI

SEREMBAN: Menteri Besar Datuk Seri Aminuddin Harun mengumumkan Isnin (14 Ogos) sebagai cuti peristiwa untuk Negeri Sembilan, berikutan kejayaan gabungan Pakatan Harapan (PH) dan Barisan Nasional (BN), memenangi Pilihan Raya Negeri (PRN) hari ini.

“Hari Isnin ialah cuti peristiwa bagi Negeri Sembilan,” katanya ketika berucap pada majlis meraikan kemenangan calon kedua-dua gabungan itu, di sini malam ini.

Turut hadir Pengerusi Badan Perhubungan UMNO Datuk Seri Jalaluddin Alias dan Setiausaha Agung DAP Anthony Loke, selain ratusan penyokong yang bersama-sama meraikan kemenangan itu.

PH dan BN berjaya membentuk kerajaan negeri dengan PH memenangi 17 kerusi manakala BN 14 kerusi. Perikatan Nasional (PN) memenangi lima kerusi di negeri itu. –AlHijrah Online


Pornografi virus kepada anak-anak

MUTAKHIR ini berita tentang jenayah seksual sering terpampang di media massa.  Jenayah ini seolah-olah telah mengalami normalisasi dalam masyarakat dan dibaca sepintas lalu tanpa meninggalkan kesan mendalam seperti kerisauan dan kebimbangan.

Baru-baru ini
kita dikejutkan dengan satu kes di mana dua remaja adik beradik berusia 16 dan
14 tahun telah melakukan sumbang mahram sejak dua tahun lalu. Bayangkan dalam
usia awal remaja mereka telah terlibat dengan perkara yang merosakkan akhlak,
sedangkan perjalanan kehidupan masih jauh untuk ditempuh.

Kes di atas
hanyalah satu daripada masalah sosial dalam kalangan remaja kita yang terdedah
kepada pelbagai bentuk keruntuhan moral dalam dunia tanpa sempadan ini.

Banyak punca dapat
dikenalpasti mendorong kes seperti ini berlaku. Salah satunya ialah lambakan
bahan lucah atau pornografi yang sangat mudah dicapai. Jika sebelum ini bahan
pornografi sangat sukar didapati secara terbuka iaitu dengan membeli cakera
padat (CD) contohnya, kini ia boleh dinikmati melalui talian di telefon pintar.
Pendek kata, bahan pornografi hanya di hujung jari.

Apatah lagi anak-anak
hari ini telah pun terdedah dengan penggunaan media sosial sejak usia seawal 7
tahun lagi. Kebanyakan dari mereka tidak lekang dari gajet masing-masing, di
mana dan waktu mana jua. Mereka bebas melakukan carian pornografi dalam bentuk
visual atau bahan bacaan.

Hal ini demikian
kerana terdapat segelintir ibu bapa hari ini mencari jalan mudah dalam mengawal
anak mereka dengan hanya memberi gajet tanpa kawalan dan urus selia yang baik. Lama-kelamaan
ia menjadi satu jalan keluar kepada para ibu-bapa dalam menangani kerenah anak
mereka.

Walaupun masalah
ini tidak boleh diletakkan sepenuhnya kepada golongan ibu bapa, namun sebagai
orang terdekat dengan anak-anak, mereka perlulah menjadi orang pertama yang mendidik
dan mengawal selia amanah mereka supaya bijaksana menggunakan teknologi yang
ada.

Pornografi dalam
kalangan anak-anak hari ini menjadi seperti virus, menyerap halus ke dalam
masyrakat tetapi kesannya sangat ketara. Ia umpama dadah dan sihir yang tidak
nampak dek mata kasar, namun dapat dikesan akhirnya setelah berlaku perubahan
tingkah laku.

Oleh kerana itu,
masyarakat hari ini terutama ibu bapa sepatutnya lebih rajin menambah ilmu
dalam kaedah mengurus masalah seperti ini. Terdapat banyak program anjuran bagi
menangani masalah sosial yang semakin membarah ini.

Salah satu daripadanya
ialah Seminar Goodbye Pornography anjuran sebuah pertubuhan bukan kerajaan
(NGO) bagi memberi pencerahan dan didikan kepada ibu bapa dalam membentuk
generasi yang berkualiti dan berjati diri menghadapi arus globalisasi yang kian
membimbangkan.

*MOHD FADHLI OTHMAN adalah penceramah dan penyedia Modul “Goodbye Pornography Speaker” dan pelatih Kesedaran Pendidikan Seks.


WARGA EMAS MAUT DALAM KEBAKARAN KERETA KANCIL

KLANG: Polis mengesahkan individu yang maut dalam kejadian kereta terbakar di tepi Jalan Shapadu Kampung Sungai Pinang di sini awal pagi tadi, merupakan seorang warga emas.

Ketua Polis Daerah Klang Utara ACP S. Vijaya Rao berkata siasatan awal mendapati mangsa adalah seorang lelaki berusia lingkungan 70-an.

“Punca kejadian masih dalam siasatan dan setakat ini polis mengklasifikasikan kes sebagai mati mengejut (SDR) dan satu kertas siasatan mati mengejut akan dibuka untuk memastikan punca kejadian,” katanya dalam kenyataan.

Polis meminta orang awam yang melihat kejadian atau mempunyai maklumat berhubung insiden terbabit untuk menghubungi balai polis berhampiran atau Ketua Polis Balai Bandar Baru Klang.

Terdahulu, Pengarah Bomba Selangor Norazam Khamis memaklumkan sebuah kereta jenis Perodua Kancil didapati terbakar 100 peratus selain mangsa yang turut terbakar di tempat duduk pemandu.—AlHijrah Online


WISMA PUTRA SAHKAN LIMA RAKYAT MALAYSIA BERADA DI TEBING BARAT, PALESTIN

PUTRAJAYA: Kementerian Luar (Wisma Putra) menasihatkan pihak yang ingin membuat perjalanan ke kawasan konflik Palestin-Israel supaya menangguhkan perancangan mereka berikutan keadaan keselamatan yang masih meruncing ekoran pertempuran antara kedua-dua pihak.

“Badan-badan bukan kerajaan (NGO) yang masih berhasrat untuk ke kawasan berkenaan dinasihatkan untuk merujuk perancangan mereka kepada kementerian ini terlebih dahulu,” kata Wisma Putra dalam kenyataan pada Rabu.

Ketika ini terdapat lima rakyat Malaysia iaitu seorang wanita dewasa dan seorang ibu bersama tiga anaknya di Tebing Barat.

Kedutaan Besar Malaysia di Amman sentiasa berhubung dengan mereka, menurut kenyataan itu.

Wisma Putra menasihatkan mana-mana pihak atau warganegara Malaysia yang mempunyai maklumat keberadaan saudara mara atau kenalan yang masih berada di kawasan konflik untuk berhubung dengan kementerian bagi membolehkan bantuan dihulurkan sekiranya perlu.

Dalam pada itu, Wisma Putra berkata Malaysia sangat kesal dengan peningkatan jumlah korban dan kecederaan orang awam dan kemusnahan ekoran pertempuran yang telah berlarutan sejak 7 Okt lepas.

“Malaysia mengutuk sekeras-kerasnya tindakan Israel mengebom secara keterlaluan dan sewenang-wenangnya kawasan-kawasan awam di samping tindakan rejim menyekat bekalan asas air, elektrik dan makanan,” menurut kenyataan itu.

Wisma Putra menjunjung kasih titah Yang di-Pertuan Agong dan menyambut baik ketetapan sebulat suara Dewan Rakyat pada Isnin mengenai Palestin termasuk gesaan supaya Majlis Keselamatan Bangsa-Bangsa Bersatu (UNSC) dan masyarakat antarabangsa memberi tekanan bagi menghentikan segala pertempuran.

“Dalam konteks ini, Malaysia turut kesal dengan kegagalan UNSC mencapai persetujuan dalam perkara ini,” katanya.

Mengambil kira situasi kritikal pada masa ini, katanya masyarakat antarabangsa perlu menyalurkan segera bantuan kemanusiaan seperti bekalan asas dan perubatan, sambil menambah rejim Israel tidak berhak untuk menyekat saluran bantuan kemanusiaan.

Sebagai langkah awal, Wisma Putra dalam proses untuk menyalurkan RM1 juta untuk sumbangan kemanusiaan awal dengan segera melalui Akaun Amanah Kemanusiaan Rakyat Palestin (AAKRP) seperti diumumkan Timbalan Perdana Menteri Datuk Seri Dr Ahmad Zahid Hamidi pada Isnin.


CORONAVIRUS: MAHASISWA SARAWAK YANG TERKANDAS TENANG, BERHARAP DAPAT PULANG

SIBU:   Ivan Yeo Zhi Yu, 19, mahasiswa dari Bintulu yang terkandas di Universiti Geosians China di Wuhan angkara  penularan 2019 novel coronavirus, cuba untuk bertenang dan tidak mahu  terlalu memikirkan musibah yang melanda bandar yang didiaminya itu.

Sungguhpun terpaksa berkurung di bilik asrama sejak Tahun Baru China bukan sesuatu yang mudah, beliau sentiasa melakukan sesuatu bagi mengisi  waktu sengkangnya dan bersedia meninggalkan negara itu bersama rakan satu universiti yang ditaja kerajaan Sarawak, Balachandar Subramaniam, 43, yang berada di sana bersama isteri serta dua anaknya.

“Sebenarnya ia adalah rutin yang sama setiap hari … bangun, cari berita terkini dan membaca buku-buku, makan, itu sahaja. Sekali-sekala saya akan melihat keluar tingkap untuk melihat apa yang sedang berlaku tetapi tidak terdapat sebarang aktiviti di sana, “katanya ketika ditanya Bernama melalui Messenger.

Beliau berkata hampir tidak terdapat sesiapa di luar asrama di mana beliau tinggal kerana lebih daripada 200 pelajar asing yang tidak pergi ke mana-mana semasa cuti perayaan telah diberitahu oleh pegawai universiti supaya  tinggal di bilik asrama mereka.

Para pegawai akan datang untuk mengemas kini apa-apa maklumat tentang penyakit itu dan pekerja  datang untuk membersihkan kawasan awam di dalam dan di luar universiti. Wuhan  berada dalam keadaan terkunci dengan orang ramai yang diberitahu agar tetap berada di dalam rumah dan semua mod pengangkutan masuk dan keluar dari bandar dihentikan sejak 22 Jan untuk menyekat penularan wabak itu.

“Untuk makanan dan minuman, kami perlu uruskan sendiri. Bagaimanapun, mereka membekalkan kami penutup hidung dan mulut,” kata lulusan sarjana muda geografi dan Sains Alam Sekitar itu.

Ditanya banyak mana bekalan makanan yang beliau ada, Yeo berkata bekalan yang ada seperti susu dan mee segera cukup untuk 15 hari dan beliau akan berhemah sementara menunggu bantuan tiba.

“Sebenarnya pihak Kedutaan Malaysia cuba menghantar makanan dan bekalan lain kepada saya tetapi  tidak dapat melakukannya kerana pengangkutan telah disekat.

“Saya menerima khabar kerajaan mempunyai rancangan untuk memindahkan kami. Harap semuanya berjalan licin dan lancar,”katanya.

Yeo serta  Balachandar dan keluarga adalah antara 78 orang rakyat Malaysia di  Wuhan yang cuba dibawa pulang oleh kerajaan.

Yeo sentiasa menghubungi keluarganya bagi memberi maklum balas terkini mengenai keadaan di sana..

Beliau juga menghubungi  Balachandar setiap hari melalui  WeChat.

“Beliau bimbang sekiranya keadaan menjadi bertambah teruk,” apabila ditanya tentang Balachandar, seorang pelajar PhD yang tinggal di universiti bersama isteri serta dua anaknya.

Balachandar yang bekerja di Sarawak sejak tahun 2003 sebagai seorang ahli geokimia dengan Jabatan Mineral dan Geosains dijangka melengkapkan PhDnya dalam Geofizik pada bulan September tahun ini.

Perdana Menteri Tun Dr Mahathir Mohamad dilaporkan sebagai berkata bahawa pegawai Malaysia telah berbincang dengan China mengenai pemindahan 78 warga yang kini berada di Wuhan, pusat wabak itu. — BERNAMA


SEORANG KANAK-KANAK PALESTIN HILANG MATA KIRI DITEMBAK REJIM ISRAEL

BAITULMAQDIS: Seorang kanak-kanak lelaki Palestin hilang mata kirinya selepas ditembak tentera Israel, menurut laporan agensi berita Anadolu.

“Kecederaan Malek (Issa) adalah kritikal. Beliau terlepas dari kematian tetapi hilang mata kirinya,” kata bapa kepada kanak-kanak berusia lapan tahun itu dalam sebuah video dikeluarkan pertubuhan bukan kerajaan, Pusat Maklumat Wadi Hilweh.

“Beliau pulih daripada kecederaan otak, tetapi kini tidak dapat melihat menggunakan mata kirinya, walaupun ia (mata kiri) tidak dibuang kerana pendarahan dalaman.”

“Terdapat risiko kerosakan mata secara menyeluruh, sekiranya hospital tidak dapat menyembuhkan luka dalaman di mata kirinya, “katanya.

Dalam insiden Sabtu lalu di Isawiya, Baitulmaqdis, Malek Issa tercedera ketika pulang dari sekolah bersama adik perempuannya kerana terkena tembakan dilepaskan rejim Israel ketika konfrantasi.– Terjemahan AlHijrah Online